Kerugian banjir Baling pada Julai RM28 juta, kata MB Kedah

Nilai kerugian akibat bencana banjir lumpur dan aliran puing di daerah Baling pada 4 Julai lepas dianggarkan berjumlah RM28 juta, kata Menteri Besar Kedah Datuk Seri Muhammad Sanusi Md Nor.

Beliau berkata kerugian itu melibatkan kemusnahan rumah, premis, infrastruktur, kenderaan dan harta benda yang lain, menurut laporan Bernama.

“Anggaran kerugian dalam kejadian banjir itu dilakukan oleh Jawatankuasa Pusat Kawalan Operasi Bencana (PKOB) yang diwujudkan oleh Pejabat Daerah Baling. Seramai 80 pembanci dilantik untuk turun ke setiap rumah bagi membuat bancian kerugian.

“Bancian itu dibuat berdasarkan lebih 900 laporan polis yang diterima berhubung kejadian itu. Bagi kejadian banjir kali kedua pada hujung Julai pula, kita masih belum menerima jumlah keseluruhan kerugian yang ditanggung oleh penduduk,” katanya selepas Mesyuarat Exco di Wisma Darul Aman di sini hari ini.

Kejadian banjir pada 4 Julai lepas itu mengakibatkan 41 kawasan terjejas di samping mengorbankan tiga nyawa termasuk seorang ibu hamil berusia 23 tahun.

Sementara itu Muhammad Sanusi berkata proses pengambilan tanah untuk memindahkan 17 rumah yang terletak dalam ‘zon kuning’ di sepanjang jajaran Sungai Kupang yang berisiko sekiranya berlaku banjir lagi, telah bermula.

“Kita telah mulakan proses pengambilan tanah untuk membina 17 rumah baharu di Kampung Seniyek buat penduduk yang berada di zon kuning, dan diharapkan ia dapat diselesaikan secepat mungkin kerana kita tahu penduduk di kawasan berkenaan bimbang setiap kali hujan lebat.

“Akibat kejadian banjir pertama dahulu, satu aliran air telah terbentuk di sungai itu, jadi kalau hujan lebat air memang akan lalu di aliran berkenaan kerana tiada laluan lain,” katanya.

Tambah beliau kejadian banjir kali ketiga yang berlaku pada 6 Sept lepas pula telah menyebabkan Jambatan Bailey yang dibina rosak akibat sampah dan kayu tersangkut di jambatan itu.

Beliau berkata kerajaan negeri telah mengarahkan Jabatan Kerja Raya segera membaiki jambatan itu dan ia telah diangkat satu meter daripada kedudukan asal kerana didapati terlalu rendah, bagi mengelak sampah dan kayu daripada tersangkut di situ yang menyebabkan aliran air terganggu.

“Jambatan itu telah ditinggikan dan dalam tempoh empat hari dah siap, dan boleh digunakan semula oleh penduduk pada Ahad lepas. Saya harap dengan keadaan hujan yang tidak menentu ini tidak akan berlakunya lagi banjir dan usaha-usaha sedang dilakukan oleh Jabatan Pengairan dan Saliran mendalamkan dasar sungai dan memperkukuhkan tebing,” katanya.


Kes saman fitnah Apandi terhadap Kit Siang, Hakim tarik diri dengar rayuan

Hakim Mahkamah Rayuan Datuk Hanipah Farikullah menarik diri daripada mendengar rayuan bekas Peguam Negara Tan Sri Mohamed Apandi Ali terhadap keputusan Mahkamah Tinggi yang menolak saman fitnah RM10 juta yang difailkan beliau terhadap Lim Kit Siang.

Hanipah, mengetuai panel tiga hakim berkata beliau memutuskan untuk menarik diri daripada mendengar rayuan itu kerana telah mengetuai prosiding semakan kehakiman membabitkan Mohamed Apandi pada 2016 berkaitan siasatan kes 1Malaysia Development Berhad (1MDB).

“Perkara yang dibangkitkan dalam semakan kehakiman di Mahkamah Tinggi dan rayuan ini melibatkan dua isu utama. Isu pertama ialah penggunaan kuasa Peguam Negara (Mohamed Apandi), yang kini menjadi perayu dalam rayuan ini berhubung Perkara 145(3)
Perlembagaan Persekutuan, (melibatkan kuasa Peguam Negara untuk memulakan atau menghentikan prosiding mahkamah jenayah).

“Isu kedua ialah penggunaan kuasa budi bicara perayu atas bantuan undang-undang bersama dan juga membebaskan perdana menteri ketika itu Datuk Seri Najib Razak daripada sebarang salah laku (dalam skandal 1MDB) di Mahkamah Tinggi.

“Memandangkan keadilan bukan sahaja perlu dilakukan tetapi dilihat untuk dilaksanakan… oleh itu, saya menarik diri daripada mendengar rayuan ini demi keadilan,” kata beliau selepas membenarkan permohonan peguam Sangeet Kaur Deo yang mewakili Lim supaya hakim menarik diri daripada mendengar rayuan berkenaan.

Dua lagi hakim yang bersidang ialah Datuk M. Gunalan dan Datuk Azmi Ariffin. Mahkamah kemudiannya menetapkan 4 Sept untuk mendengar rayuan Mohamed Apandi.

Terdahulu, Sangeet memohon hakim itu menarik diri memandangkan Hanipah, yang merupakan hakim Mahkamah Tinggi Kuala Lumpur pada 2016, telah menolak permohonan kebenaran semakan kehakiman oleh bekas Naib Ketua UMNO Batu Kawan, Datuk Seri Khairuddin Abu Hassan untuk mencabar keputusan Mohamed Apandi menutup siasatan berhubung skandal 1MDB dan membebaskan Najib daripada sebarang salah laku berhubung penglibatan dalam perkara 1MDB.

Pada 23 Mei tahun lepas, Mahkamah Tinggi Kuala Lumpur menolak saman fitnah Mohamed Apandi terhadap veteran DAP itu kerana mendakwa memfitnahnya dalam artikel mengenai skandal 1Malaysia Development Bhd (1MDB).

Dalam samannya yang difailkan pada 5 Julai 2019, Mohamed Apandi mendakwa pada 6 Mei 2019, Lim telah menulis dan menyebabkan artikel bertajuk “Dangerous fallacy to think Malaysia’s on the road to integrity” disiarkan portal berita Malaysiakini.

Mohamed Apandi mendakwa perkataan berunsur fitnah dalam artikel itu membawa maksud bahawa beliau terlibat dalam jenayah dan bersubahat dalam skandal kewangan 1MDB, seorang individu yang tidak bermoral dan berintegriti, tidak beretika serta telah menyalahgunakan kuasanya ketika menjadi Peguam Negara.

Mohamed Apandi yang menyandang jawatan Peguam Negara dari 27 Julai 2015 hingga 4 Jun 2018, mendakwa perkataan fitnah itu tidak benar dan ditulis dengan niat mencemarkan imej serta kredibilitinya sebagai bekas Peguam Negara Malaysia bagi meraih publisiti murahan.

Beliau menuntut ganti rugi teruk dan teladan serta ganti rugi am RM10 juta, perintah injunksi bagi menghalang Lim dan/atau ejennya daripada terus menerbitkan perkataan yang didakwa berunsur fitnah dan relief lain yang difikirkan sesuai oleh mahkamah.
Mohamed Apandi memfailkan rayuan itu pada 24 Mei tahun lepas.


Zakat fitrah Wilayah Persekutuan RM5, RM7, RM14

Kadar zakat fitrah yang wajib bagi umat Islam di Wilayah Persekutuan pada tahun ini ditetapkan sebanyak RM5, RM7 dan RM14.

Menteri di Jabatan Perdana Menteri (Hal Ehwal Agama), Datuk Seri Dr Zulkifli Mohamad Al-Bakri berkata, kadar zakat fitrah itu adalah bergantung kepada kemampuan serta jenis beras yang dimakan.

“RM5 iaitu kadar wajib dan minimum berdasarkan nilai beras Super Tempatan, RM7 bagi pengguna beras Super A dan RM14 untuk beras Super Import dan Basmathi biasa,” katanya, hari ini.

Katanya, umat Islam boleh memilih bayaran zakat fitrah itu berdasarkan jenis beras yang mereka makan.

Bayaran zakat juga boleh dilakukan secara dalam talian Majlis Agama Islam Wilayah Persekutuan (MAIWP) di www.maiwp.gov.my; dan juga aplikasi pembayaran yang lain seperti ePay MAIWP, SnapNPay, e-wallet Boost, JomPay dan laman sesawang fitrah.zakat.com.my.


Gerhana bulan penuh perigee dapat dilihat waktu Maghrib Rabu ini

Negara di rantau Asia Tenggara, termasuk Malaysia bakal menyaksikan fenomena gerhana bulan penuh perigee di mana bulan akan kelihatan lebih besar daripada biasa, pada waktu Maghrib, Rabu ini.

Kali terakhir rakyat Malaysia menyaksikan gerhana bulan iaitu separa ialah pada 16 Julai 2019, lapor laman sesawang Falakonline.

Gerhana penuh kali ini akan berlaku ketika bulan baharu sahaja terbit di ufuk timur selepas waktu Maghrib. Ini bermakna kedudukan bulan sangat rendah di ufuk dan penduduk Semenanjung hanya akan dapat melihat separuh sahaja daripada keseluruhan fasa gerhana.

Menurut laman sesawang utu, fasa gerhana yang dimaksudkan ialah apabila bulan mula memasuki bayang-bayang umbra dan akan keluar semula.

“Berbalik kepada apa yang kita akan dapat lihat dari Semenanjung, pada waktu Maghrib ketika bulan terbit, bulan sedang berada di kemuncak gerhana penuh iaitu keseluruhan piring bulan sudah pun berada di dalam kawasan gelap bayang-bayang umbra.

“Kita hanya dapat tengok separuh masa kedua sahaja, yakni bermula dari kemuncak gerhana penuh dan ia kembali keluar dari bayang-bayang umbra.

“Namun begitu, bagi pencerap di Sarawak dan Sabah, anda lebih bernasib baik kerana apabila bulan sedang terbit pada waktu Maghrib, ia masih belum masuk sepenuhnya ke dalam kawasan bayang-bayang gelap umbra,” kata Falakonline.

Keseluruhan fasa gerhana bulan iaitu daripada awal bulan memasuki umbra hingga keluar daripadanya akan mengambil masa selama 3 jam 7 minit.

“Keseluruhan fasa gerhana penuh iaitu bBulan berada keseluruhan di dalam kawasan gelap umbra, mengambil masa hanya 15 minit sahaja,” katanya.

Bulan kali ini mungkin akan kelihatan sedikit besar berbanding hari-hari biasa kerana kebetulan waktu gerhana penuh ini berlaku, bulan berada di dalam kedudukan paling hampir dengan Bumi, iaitu perigee dengan jangkaan jarak 362,146 kilometer.

Gerhana bulan penuh kali ini akan tamat pada jam 8.52 malam di seluruh Malaysia dan waktu untuk melakukan solat sunat khusuf bermula waktu Maghrib sehingga jam 8:52 malam.


Lagi kes mahkamah berpihak kepada UMNO, pendakwaan gagal dalam rayuan

Pasukan pendakwaan gagal dalam rayuan berhubung kes melucut hak wang jutaan ringgit milik UMNO dan Wanita MCA serta enam entiti lain selepas permohonan ditolak Mahkamah Rayuan hari ini.

Pendakwaan mengemukakan rayuan terhadap keputusan Mahkamah Tinggi Kuala Lumpur yang menolak permohonannya untuk melucut hak wang RM192,965,413.61 milik UMNO; Wanita MCA (RM300,000), Perano iaitu sebuah syarikat menjual hijab dan Binsabi Sdn Bhd, yang membekalkan khemah, masing-masing membabitkan jumlah RM337,634.78 dan RM827,250; Habib Jewels Sdn Bhd (RM100,000); K&Z Enterprise Sdn Bhd (RM138,359.60); Badan Perhubungan UMNO Kedah (RM1.05 juta) dan Hattatex Trading (RM111,590).

Panel tiga hakim yang terdiri daripada Datuk Abdul Karim Abdul Jalil, Datuk Hadhariah Syed Ismail dan Datuk Abu Bakar Jais juga membenarkan rayuan oleh Badan Perhubungan UMNO Pahang terhadap keputusan Mahkamah Tinggi yang membenarkan permohonan pendakwaan untuk melucut hak RM2,479,300.18 yang disita daripada badan perhubungan UMNO negeri itu.

“Mahkamah mendapati hakim perbicaraan telah melakukan kesalahan dan mengabaikan fakta bahawa wang tersebut telah dibelanjakan, tidak ada lagi dan wang yang disita adalah dari sumber lain dan merupakan wang yang sah.

“Oleh itu, kami membenarkan rayuan perayu (UMNO Pahang) dan mengetepikan perintah Mahkamah Tinggi,” kata Hakim Hadhariah lapor Bernama ketika membaca keputusan ringkas dalam prosiding secara maya.

Wang itu, yang disita oleh Suruhanjaya Pencegahan Rasuah Malaysia (SPRM), didakwa mempunyai kaitan dengan skandal penyelewengan dana 1Malaysia Development Berhad (1MDB).

Terdahulu, Hadhariah dalam membacakan penghakimannya, berkata mahkamah itu mendapati Hakim Mahkamah Tinggi dalam rayuan UMNO Pahang terkhilaf apabila tidak menghiraukan fakta yang tidak boleh dipertikaikan bahawa duit yang diberikan oleh Datuk Seri Najib Razak sudah dibelanjakan dan wang itu adalah dari sumber lain yang tidak bercanggah dengan undang-undang.

“Sehubungan itu, Mahkamah Rayuan ini membenarkan rayuan perayu dan mengetepikan perintah Mahkamah Tinggi yang membenarkan permohonan pendakwaan melucut hak RM2,479,300.18 disita daripada Badan Perhubungan UMNO negeri itu,” katanya.

Sementara itu, dalam penghakiman membabitkan permohonan kerajaan untuk melucut hak harta lapan entiti termasuk UMNO dan Wanita MCA membabitkan wang juta ringgit, Mahkamah Rayuan berpendapat tiada alasan untuk mengganggu keputusan Mahkamah Tinggi.

Sehubungan itu katanya, Mahkamah Rayuan menolak permohonan rayuan pendakwaan dan bersetuju dengan Hakim Mahkamah Tinggi bahawa duit yang diterima daripada Najib adalah pembayaran bagi perkhidmatan yang diberikan oleh responden kepada bekas Perdana Menteri itu.

“Responden menyokong kes mereka dengan bukti dokumen seperti invois. Selain itu responden juga tiada pengetahuan dan sebab untuk mengesyaki bahawa duit yang diterima daripada Najib adalah hasil aktiviti haram.

“Hakim Mahkamah Tinggi berpendapat adalah tidak adil untuk melucut hak terhadap duit responden tanpa bukti daripada pendakwaan bahawa wang berkenaan adalah hasil aktiviti haram dan menolak permohonan pendakwaan,” katanya.

Badan Perhubungan UMNO Pahang pula mengemukakan rayuan terhadap keputusan Mahkamah Tinggi membenarkan permohonan pendakwaan untuk melucut hak RM2,479,300.18 yang disita daripada badan perhubungan UMNO negeri itu.


Memahami bidang tugas Peguam Negara, menasihati kerajaan dan ketua negara

Bertalu-talu Peguam Negara, Tan Sri Idrus Harun, dikecam oleh para pemimpin Pakatan Harapan (PH) kerana kenyataan beliau pada 25 Jun yang memperjelaskan kedudukan kuasa Yang di-Pertuan Agong untuk memanggil Parlimen bersidang dan kewajipan Yang di-Pertuan Agong bertindak atas nasihat Jemaah Menteri seperti mana yang diperuntukkan di bawah Perlembagaan Persekutuan.

Setiausaha Agung DAP, Lim Guan Eng, mengingatkan Peguam Negara bahawa beliau “tidak patut mengeluarkan kenyataan umum yang seolah-olah “memperkecil” kuasa Yang di-Pertuan Agong” manakala Presiden PKR, Datuk Seri Anwar Ibrahim, pula menyebut kenyataan Peguam Negara ini “dilihat sebagai melampau dan menghina Istana Negara”.

Kenyataan rasmi Majlis Presiden PH pula mendakwa “kenyataan Peguam Negara telah melampaui batas adab kerana memperkecil dan memperlekehkan titah pandangan Raja-Raja Melayu”, “Peguam Negara sepatutnya memberi pandangan beliau terus kepada Yang di-Pertuan Agong serta merahsiakannya” dan “kenyataan Peguam Negara ini adalah satu penderhakaan khusus terhadap Yang di-Pertuan Agong dan beliau mesti dipecat segera.”

Bila diteliti, tidak kelihatan di dalam kenyataan Peguam Negara bahawa ia merupakan satu nasihat kepada Yang di-Pertuan Agong dan Raja-Raja Melayu, sebaliknya pada permulaan ayat beliau lagi dinyatakan bahawa tujuan ia dibuat adalah untuk memperjelaskan kekeliruan yang berbangkit daripada pandangan pelbagai pihak mengenai isu berkenaan.

Kenyataan Peguam Negara adalah berbentuk pernyataan fakta, iaitu bahawa kedudukan Yang di-Pertuan Agong yang merupakan Raja Berperlembagaan seperti yang dihasratkan oleh penggubal Perlembagaan negara ini telah diiktiraf secara konsisten dalam penghakiman mahkamah, di mana Peguam Negara menyertakan butiran kes-kes mahkamah tersebut, serta bahawa kedudukan Yang di-Pertuan Agong sebagaimana tersebut di atas juga tidak berubah walaupun Proklamasi Darurat telah diisytiharkan.

Oleh itu, sukar difahami bagaimanakah pernyataan fakta begini boleh disifatkan sebagai telah “memperkecil” kuasa Yang di-Pertuan Agong, menghina Istana Negara, memperkecil dan memperlekehkan titah pandangan Raja-Raja Melayu, apa lagi jika ia disifatkan sebagai merupakan satu penderhakaan khusus terhadap Yang di-Pertuan Agong yang menyebabkan Peguam Negara mesti dipecat segera.

Mengikut Perkara 145 (2) Perlembagaan Persekutuan, kewajipan Peguam Negara bukan sahaja setakat menasihati Yang di-Pertuan Agong atau Jemaah Menteri atau mana-mana Menteri mengenai apa-apa perkara undang-undang sahaja, tetapi juga melaksanakan apa-apa tugas lain yang bersifat undang-undang yang dari semasa ke semasa dirujukkan atau ditugaskan kepadanya oleh Yang di-Pertuan Agong atau Jemaah Menteri.

Oleh itu, jika Yang di-Pertuan Agong atau Jemaah Menteri menugaskan Peguam Negara untuk memperjelaskan kedudukan kuasa Yang di-Pertuan Agong untuk memanggil Parlimen bersidang dan kewajipan Yang di-Pertuan Agong bertindak atas nasihat Jemaah Menteri seperti mana yang diperuntukkan di bawah Perlembagaan Persekutuan maka adalah menjadi kewajipan beliau untuk melaksanakannya.

Amat janggal sekali bila kini para pemimpin PH cuba menonjolkan diri mereka sebagai pembela Yang di-Pertuan Agong dan Raja-Raja Melayu sedangkan fakta-fakta sejarah terkini membuktikan bahawa merekalah yang sebenarnya gagal memberi perhatian ke atas institusi diraja, malah pada ketika-ketika tertentu memperlekehkan dan mempersoalkannya pula.

Jika dilihat kepada kandungan Manifesto PRU 14 PH dulu, PH malah boleh disifatkan mahu menghakis atau membuang kuasa Yang di-Pertuan Agong dan Raja-Raja Melayu dalam beberapa perkara, termasuk di dalam kuasa melantik penjawat tertinggi kerajaan, khususnya Ahli-Ahli Suruhanjaya Pilihan Raya (SPR), Suruhanjaya Pelantikan Kehakiman Malaysia (SPKM) dan Suruhanjaya Pencegahan Rasuah Malaysia (SPRM), dengan memindahkannya terus kepada Parlimen atau menjadikannya tertakluk kepada perakuan atau pengesahan oleh Parlimen.

Lebih teruk dari sekarang, pelantikan Peguam Negara mengikut Manifesto PRU 14 PH dulu akan menjadikan “Peguam Negara dilantik dari kalangan Ahli Parlimen yang akan menjadi seorang Menteri yang boleh meneruskan peranan sebagai penasihat undang-undang bagi kerajaan”, bukan lagi dari kalangan pihak yang neutral seperti sekarang. Bayangkanlah apa yang akan terjadi jika tugas menasihati Yang di-Pertuan Agong dari segi undang-undang dilakukan oleh seorang Ahli Parlimen partisan jika kehendak Manifesto PRU 14 PH ini benar-benar terlaksana.

Begitu juga jika diingat balik hayat pemerintahan 22 bulan PH, banyak sekali insiden yang membuktikan PH tidak begitu berminat untuk menjunjung kedaulatan institusi diraja.

Ini dapat dilihat sejak awal-awal pemerintahan lagi bila seorang aktivis mereka disiasat oleh pihak polis di bawah Akta Hasutan kerana menyebut institusi diraja sebagai “institusi kuno” dan “anti demokrasi”, cepat-cepat pemimpin PH mendesak siasatan ini dihentikan, diikuti dengan seruan-seruan supaya Akta Hasutan segera dimansuhkan.

Bila empat ahli akademik membuat pembentangan mengenai isu Statut Rom kepada Yang di-Pertuan Agong dan Raja-Raja Melayu pada 1 dan 2 April 2020 pemimpin PH segera mengumumkan bahawa Kerajaan PH akan membincangkan kedudukan mereka seolah-olah menjadi kesalahan untuk mereka memberikan pandangan profesional mereka kepada Yang di-Pertuan Agong dan Raja-Raja bila dititahkan berbuat demikian.

Bila Raja-Raja Melayu enggan memberi perkenan kepada ratifikasi Statut Rom, pemimpin PH pantas menuduh dalam forum terbuka bahawa Raja-Raja Melayu enggan memberi perkenan kerana mahu melindungi diri mereka dari jenayah kemanusiaan yang mereka lakukan serta mendakwa Raja-Raja Melayu makin meluas menentang, menceroboh dan melanggar perlembagaan negara, termasuk dianggap sebagai antara perompak kekayaan negara.

Setelah berlakunya perubahan kerajaan dari PH ke Perikatan Nasional (PN) pada 1 Mac 2020 pula, pemimpin-pemimpin PH, khususnya beberapa mantan Menteri Kerajaan PH, juga tanpa segan atau gerun mempertikai dan mempersoalkan dalam ceramah-ceramah terbuka kuasa budi bicara Yang di-Pertuan Agong dalam melantik Perdana Menteri.

Atas sebab inilah tindakan terkini para pemimpin PH cuba menonjolkan diri mereka sebagai pembela Yang di-Pertuan Agong dan Raja-Raja Melayu hanyalah satu opera, malah ada kemungkinan hanyalah untuk kepentingan politik sempit mereka sahaja.

Dr Kamarul Zaman Haji Yusoff adalah Pensyarah Kanan di Kolej Undang-Undang, Kerajaan dan Pengajian Antarabangsa (COLGIS), Universiti Utara Malaysia (UUM).


PN serah SD 112 nama, tapi Istana Negara lanjut tempoh hingga 2 petang esok

Perikatan Nasional (PN) telah mengemukakan Surat Akuan Berkanun (SD) daripada Ahli-ahli Dewan Rakyat yang memberikan kepercayaan kepada Ahli Parlimen Pagoh Tan Sri Muhyiddin Yassin, untuk dilantik sebagai Perdana Menteri ke-10 oleh Yang di-Pertuan Agong.

Jumlah SD yang dihantar adalah melebihi 112, iaitu jumlah kepercayaan majoriti Ahli Dewan Rakyat yang diperlukan untuk pelantikan Perdana Menteri di bawah Perkara 43 Perlembagaan Persekutuan, kata Setiausaha Agung Perikatan Nasional, Datuk Seri Hamzah Zainudin, hari ini.

Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah memperkenankan lanjutan tempoh penyerahan akuan berkanun dan nama calon Perdana Menteri ke-10 sehingga jam 2 petang esok.

Perkara itu dimaklumkan Datuk Pengelola Bijaya Diraja, Datuk Seri Ahmad Fadil Shamsuddin susulan permohonan dibuat ketua parti-parti politik, hari ini.

“Baginda  menzahirkan titah perkenan supaya proses bagi ketua parti-parti politik dan gabungan parti-parti politik mengemukakan gabungan parti-parti politik pasca Pilihan Raya Umum ke-15 (PRU15) bagi pembentukan kerajaan baharu dan pencalonan bakal Perdana Menteri Malaysia ke-10 dilanjutkan sehingga jam 2.00 petang esok (Selasa, 22 November 2022).

Hari ini, Pengerusi BN, Datuk Seri Ahmad Zahid Hamidi meminta Speaker Dewan Rakyat memberi lebih masa untuk gabungan itu mengemukakan akuan berkanun mengenai siapa yang disokong untuk membentuk kerajaan Persekutuan.

Dalam kenyataan sama, Baginda menyeru dan menasihati seluruh rakyat bersabar serta bertenang sehingga proses pembentukan kerajaan baharu juga pencalonan bakal Perdana Menteri Malaysia ke-10 selesai.

Semalam Yang di-Pertuan Agong meminta ketua-ketua parti memaklumkan melalui Speaker Dewan Rakyat keputusan mereka mengenai pembentukan kerajaan sebelum 2 petang ini.


Takut mungkin punca ramai tak daftar terima vaksin

Kementerian Kesihatan Malaysia (KKM) akan mencari sebab sebahagian besar rakyat di negara ini belum mendaftar menerusi aplikasi MySejahtera untuk suntikan vaksin Covid-19.

Menterinya, Datuk Seri Dr Adham Baba berkata, kementerian tidak berpuas hati dengan jumlah yang mendaftar sekarang iaitu 7.6 juta berbanding 26.7 juta penduduk Malaysia.

Kelmarin, Perdana Menteri, Tan Sri Muhyiddin Yassin turut melahirkan rasa tidak puas hati kerana jumlah yang mendaftar untuk menerima vaksin itu masih rendah.

Sehubungan itu, Dr Adham berkata, kementeriannya akan menjalankan siasatan untuk melihat puncanya, termasuk kemungkinan kempen yang diadakan tidak meluas, atau penduduk berasa takut.

“Atau adakah mereka tidak dapat liputan aplikasi MySejahtera di kawasan masing-masing atau kurang pengetahuan. Setakat ini, 7 juta masih rendah,” katanya, hari ini.

KKM berharap jumlah mereka yang mendaftar akan meningkat sebelum fasa kedua suntikan vaksinCovid-19 bermula 17 April ini bagi mengelak kesulitan pada fasa akhir pemberian suntikan.

Katanya, pendaftaran secara manual di pejabat kesihatan, klinik kesihatan, hospital kerajaan dan swasta juga telah dibuka bagi memudahkan penduduk yang tidak mempunyai kemudahan teknologi dan capaian internet untuk mendaftar.


Nilai R-naught Covid-19 di Negeri Sembilan terus membimbangkan

Sebelas negeri kekal merekodkan kadar kebolehjangkitan Covid-19 melepasi nilai R-naught (Rt) 1.00, dengan Negeri Sembilan kekal tertinggi pada nilai 1.13, turun berbanding Rt 1.16 mengikut jangkaan kes pada Isnin.

Ketua Pengarah Kesihatan Tan Sri Dr Noor Hisham Abdullah berkata, kadar kebolehjangkitan Covid-19 bagi seluruh negara pada jangkaan mengikut kes seharian semalam adalah 1.09.

Malaysia menggunakan ukuran kadar kebolehjangkitan atau Rt bagi menentukan berapa cepat virus Covid-19 boleh merebak. Dalam kata lain jumlah individu yang positif dijangkiti secara purata oleh seorang kes positif.

Sekiranya R-naught adalah dua, jumlah kes jangkitan akan berlipat ganda iaitu seorang kes positif menjangkiti dua orang lagi. Dua orang kepada empat orang, empat orang kepada lapan orang dan seterusnya.

Semakin rendah nilai itu, semakin kurang kemungkinan jangkitan bagi setiap kes positif.

Namun menurut pakar kesihatan, kadar kebolehjangkitan berapa pada tahap membimbangkan apabila ia melepasi nilai 1.00 dengan lebih ramai individu berpotensi untuk dijangkiti.

Statistik yang dikongsi Dr Noor Hisham juga menunjukkan Johor yang bakal mengadakan Pilihan Raya Negeri (PRN) tidak lama lagi mencatat kadar kebolehjangkitan kedua tertinggi iaitu sebanyak Rt 1.10.

Ini diikuti, Kedah sebanyak Rt 1.09; Kuala Lumpur (1.07); Selangor (1.05); masing-masing Rt 1.03 bagi Pulau Pinang serta Melaka; Pahang dan Sabah (1.01); dan Kelantan serta Perak (1.00).

Semalam, Negeri Sembilan merekodkan 201 kes baharu, turun berbanding 238 kes pada Isnin, manakala Johor pula mencatat 567 kes baharu semalam berbanding 450 pada Isnin.


Enam pesakit Covid-19 meninggal dunia semalam, 1,682 kes baharu

Enam pesakit meninggal dunia akibat komplikasi Covid-19 dalam tempoh 24 jam semalam (Rabu, 7 Disember 2022), turun semula berbanding 16 kes yang direkodkan pada Selasa.

Data laman sesawang KKMNOW yang dikemas kini tengah malam tadi menunjukkan semua kematian itu dicatat ketika mangsa menerima rawatan di fasiliti kesihatan. Tiada kematian ‘brought in death’ (BID) dilaporkan.

Angka itu menjadikan kumulatif kematian akibat Covid-19 sejak 17 Mac 2020 hingga semalam sebanyak 36,738 kes, termasuk 7,828 kes BID.

Dua daripada kematian itu masing-masing dilaporkan di Kedah dan Perak, manakala masing-masing satu di Johor dan Selangor.

Sementara itu, jangkitan harian Covid-19 dalam tempoh 24 jam semalam meningkat sedikit apabila mencatat 1,682 kes berbanding 1,649 yang dicatat pada Selasa.

Jumlah itu menjadikan kumulatif positif Covid-19 sejak 25 Januari 2020 hingga semalam meningkat kepada 5,005,239 kes, dengan 4,946,495 pesakit telah sembuh, termasuk 1,428 yang pulih semalam.

Menurut data laman sesawang Github KKM, daripada jumlah jangkitan baharu itu, 1,115 kes melibatkan individu yang telah menerima suntikan dos penggalak; 390 kes (penerima dua dos); 169 kes (individu tidak divaksinasi); dan lapan kes (individu belum lengkap divaksinasi).

Data laman sesawang KKMNOW juga menunjukkan sehingga semalam 22,006 kes masih aktif, naik semula berbanding 21,758 yang dilaporkan sehingga Selasa.

Daripada jumlah itu, 20,514 pesakit masih menjalani kuarantin di rumah (20,243 pesakit pada Selasa); dan 1,401 pesakit dirawat di hospital, turun berbanding 1,414 pada Selasa.

KKM juga memaklumkan tiada pesakit ditempatkan Pusat Kuarantin dan Rawatan Covid-19 Berisiko Rendah (PKRC).

Seramai 91 pesakit dimasukkan ke unit rawatan rapi, turun berbanding 101 pada Selasa, dengan 58 daripadanya memerlukan alat bantuan pernafasan (64 pada Selasa).

Berikut adalah jumlah kes harian setiap negeri semalam, serta kumulatif positif sejak Januari 2020:


Kenderaan berat dilarang masuk KL semasa waktu puncak elak kesesakan

Semua pengendali syarikat atau pemandu kenderaan barangan membabitkan kenderaan berat dilarang memasuki jalan raya utama di Kuala Lumpur.

Larangan itu berkuatkuasa serta-merta ke atas semua kenderaan berat dengan muatan (BDM) melebihi 7,500 kilogram dari jam 6.30 pagi hingga 9.30 pagi dan 4.30 petang hingga 7.30 malam setiap hari.

Arahan tersebut dikeluarkan Jabatan Pengangkutan Jalan (JPJ) selepas hasil pemantauan mendapati terdapat pergerakan kenderaan berat memasuki laluan waktu terhad ke pusat bandar raya pada waktu kemuncak iaitu sebelah pagi dan petang yang menyumbang kepada kesesakan lalu lintas serta menjejaskan kelancaran aliran trafik di Lembah Klang.

“Jalan raya di bandar-bandar utama diwartakan sekatan sekurang-kurangnya lima kilometer dari pusat bandar, bermula dari pintu masuk pusat bandar dengan meletakkan satu papan tanda khusus di mana dicatat waktu yang tidak dibenarkan untuk kenderaan berat masuk.

“Kenderaan berat tidak dibenarkan masuk bermula jam 6.30 pagi hingga 9.30 pagi, manakala sebelah petang bermula jam 4.30 petang hingga 7.30 malam,” kata kenyataan JPJ hari ini.

Lokasi laluan yang dikuatkuasakan Peraturan Larangan Waktu Terhad pada waktu pagi dan petang ialah semua jalan Pusat Bandar Kuala Lumpur, Jalan Kuching bermula dari Taman Wahyu di Jalan Ipoh hingga ke pusat bandar, Jalan Genting Klang bermula dari Kolej TAR hingga ke pusat bandar dan Jalan Cheras bermula dari Taman Midah hingga ke pusat bandar.

Selain itu, Jalan Cheras bermula dari Taman Midah ke pusat bandar Kuala Lumpur, Lebuhraya PLUS bermula kawasan Rehat dan Rawat (RnR) Rawang hala ke Kuala Lumpur dan Plaza Tol Bukit Raja, Klang hala ke Kuala Lumpur, Jalan Tun Razak, Jalan Istana, Jalan Segambut dan Jalan Sentul.

Jalan raya yang diwartakan sekatan hanya pada sebelah petang pula ialah Jalan Kepong, Jalan Ipoh bermula dari Bulatan Kepong hingga Jalan Batu Caves, Lebuhraya Karak, Jalan Gombak bermula dari Jalan Kampung Bandar Dalam hingga sempadan Kuala Lumpur, Jalan Genting Klang dan Jalan Cheras bermula dari Jalan Pudu hingga Jalan Tenteram.

Sekatan turut di Jalan Sungai Besi bermula dari Jalan Kuchai Lama hingga Lebuhraya Kuala Lumpur – Seremban, dan Jalan Kelang Lama dari Lebuhraya Persekutuan hingga Kuchai Lama.

Tambah kenyataan itu, larangan kenderaan barangan memasuki jalan raya utama di ibu kota sudah lama dikuatkuasakan namun sejak negara memasuki fasa endemik, berlaku pertambahan kenderaan di jalan-jalan raya termasuk pemandu kenderaan berat turut berada di jalan raya pada waktu sekatan.

“JPJ ingin menasihatkan pemandu dan pengendali syarikat pengangkutan kenderaan barangan untuk memastikan pematuhan sepenuhnya kepada Peraturan Larangan Waktu Terhad yang diwartakan bagi jalan-jalan tertentu.

“Sekiranya ingkar, mereka boleh dikenakan tindakan kompaun tidak melebihi RM300 atau boleh didakwa di mahkamah yang mana denda yang boleh dikenakan tidak kurang RM300 dan tidak melebihi RM2,000,” kata kenyataan itu lagi.


Pusat serantau Microsoft Corp di Malaysia AS$1b, jana 19,000 kerja

Penubuhan pusat data serantau pertama Microsoft Corp di Malaysia di bawah inisiatif ‘Bersama Malaysia’ yang dijangka bernilai sekurang-kurangnya AS$1 bilion bagi tempoh lima tahun akan datang dijangka mewujudkan 19,000 peluang pekerjaan termasuk 4,000 pekerjaan berkaitan teknologi maklumat (IT).

Perdana Menteri, Tan Sri Muhyiddin Yassin berkata, menurut International Data Corporation, tempias daripada pelaburan pusat data serantau ini mungkin diterjemahkan kepada penjanaan hasil berjumlah AS$6.9 (RM28.3) dalam ekosistem awan untuk setiap hasil AS$1 (RM4.2) yang dijana oleh Microsoft Malaysia daripada awan menjelang 2024.

Di bawah inisiatif itu, katanya, Microsoft juga membentuk lima perkongsian dengan agensi kerajaan dan syarikat tempatan termasuk Unit Pemodenan Tadbiran dan Perancangan Pengurusan Malaysia (MAMPU), Pembangunan Sumber Manusia Berhad (PSMB), Petronas, Celcom dan Grab.

“Sebagai sebahagian daripada Inisiatif Microsoft Bersama Malaysia, saya juga difahamkan oleh Microsoft bahawa kerjasama ini akan membantu memahirkan sehingga satu juta rakyat Malaysia (di pelbagai peringkat) menjelang akhir 2023.

“Saya harap kejayaan kerjasama ini akan menjadi teladan yang membantu merapatkan jurang digital dan memperkasakan setiap rakyat Malaysia menerusi penggunaan teknologi,” katanya dalam ucapan beliau pada majlis pelancaran inisitaif Microsoft Bersama Malaysia di Putrajaya, hari ini.

Memetik laporan Bernama, Muhyiddin berkata inisiatif itu juga sejajar dengan peranan yang bakal dimainkan oleh pendigitalan sebagai pemangkin jangka sederhana dan panjang yang penting dalam Rancangan Malaysia Kedua Belas (RMKe-12) akan datang dan juga Wawasan Kemakmuran Bersama (WKB2030).

Pusat data serantau pertama Microsoft di Malaysia itu akan termasuk ‘Microsoft Azure’, yang akan membolehkan sesiapa sahaja mereka cipta dengan tujuan untuk menggunakan perkhidmatan dan keupayaan awan yang merangkumi pengkomputeran, perangkaian, pangkalan data, analitik, kecerdasan buatan (AI) dan Internet Pelbagai Benda (IoT); Microsoft 365, untuk berhubung, berkolaborasi, bekerja dari jarak jauh dan belajar secara dalam talian dengan instrumen produktiviti inovatif; serta Dynamics 365 dan Power Platform, untuk membina dengan pantas dan menguruskan penyelesaian perniagaan enterpris kritikal dengan aplikasi perniagaan pintar.

Sementara itu, perdana menteri berkata Malaysia mempunyai potensi besar untuk menjadi hab data serantau, dengan ketersediaan jalur lebar tinggi yang meningkat, ruang yang secukupnya, tarif kuasa yang berpatutan dan kini dengan kemunculan syarikat-syarikat hiperskala

Pada masa ini, katanya seluruh industri bergantung kepada data untuk mencapai pertumbuhan, dan terdapat banyak peluang bagi mereka yang mampu memanfaatkan permintaan yang tinggi di peringkat global bagi segala perkara berkaitan dengan data.

“Kita adalah sebuah negara yang kecil dengan impian data yang besar. Komitmen untuk melengkapkan negara dengan jalur lebar 5G dan meningkatkan kapasiti simpanan data hanyalah permulaan.

“Dalam kita menuju ke arah itu, Malaysia sentiasa bersedia untuk kekal di hadapan dalam bidang teknologi dengan memanfaatkan data untuk menyediakan perkhidmatan yang lebih baik bagi perniagaan, meningkatkan produktiviti ekonomi dan akhirnya mengukuhkan daya saing Malaysia,” katanya.


Jazlan bidas Ismail Sabri dan Hasni pertikai usul tiada pertandingan jawatan Presiden

Datuk Nur Jazlan membidas dua pemimpin atasan UMNO kerana mempertikai keputusan meluluskan usul tiada pertandingan bagi jawatan Presiden dan Timbalan Presiden pada Perhimpunan Agung lalu.

Timbalan Pengerusi UMNO Johor yang juga calon Parlimen kalah pada Pilihan Raya Umum Ke-15 (PRU-15) membidas Naib Presiden, Datuk Seri Ismail Sabri Yaakob yang tidak berpuas hati dengan keputusan meluluskan usul tersebut tetapi bangkit menyokongnya semasa pengundian dalam dewan baru-baru ini.

“Malah Naib Presiden UMNO sendiri yang juga PM-9, buat lain cakap lain.

“Ketika proses pengundian usul itu dibuat, dia boleh pula berdiri dan sokong tapi bila keluar dewan, dia buat pula sidang media dan mempertikaikannya. Sepatutnya kalau dah setuju tu duduk diam saja dan kalau tak setuju, jangan duduk gatal-gatal nak bangun dan sokong,” katanya dalam kenyataan di Facebook hari ini.

Jazlan juga mendakwa kemungkinan Ismail Sabri tidak berpuas hati kerana tidak dilantik untuk menjadi menteri angkat bagi negeri-negeri yang akan diadakan Pilihan Raya Negeri (PRN) nanti.

“Saya dapat rasa sebenarnya dia tak puas hati sebab dia satu-satunya Naib Presiden yang tak dipilih untuk jadi menteri angkat kepada negeri-negeri yang akan terlibat dengan PRN nanti,” katanya.

Menurut Jazlan, ketiadaan lantikan tersebut mungkin juga kerana Presiden UMNO, Datuk Seri Ahmad Zahid Hamidi sudah hilang keyakinan dan kepercayaan terhadap Ismail Sabri.

“Mungkin Presiden sudah hilang keyakinan dan kepercayaan terhadap beliau asbab macam-macam perkara yang dibuat menongkah arus sepanjang jadi PM dulu,” ujarnya lagi.

Dalam pada itu, Jazlan juga membidas Pengerusi UMNO Johor, Datuk Seri Hasni Mohamad yang senada dengan Ismail Sabri dalam mempertikaikan keputusan meluluskan usul tersebut.

“Begitu jugalah sikap Pengerusi UMNO Johor yang juga Ahli Parlimen Simpang Renggam yang baru berani bersuara tentang isu sama.

“Selama ini dia hanya ambil sikap kunci mulut dan tak keluarkan kenyataan apa-apa pasal pemilihan jawatan Presiden dan Timbalan Presiden itu. Tahu-tahu saja, wakil UMNO Johor, Pandak Ahmad ketika berucap ketika sesi perbahasan ucapan dasar Presiden dengan tegas mengatakan UMNO Johor mahu dua jawatan itu dipertandingkan.

“Setahu saya sebagai Timbalan Pengerusi UMNO Johor, kami tak pernah pun dipanggil mesyuarat oleh Pengerusi UMNO Johor untuk berbincang mengenai ketetapan UMNO negeri mengenai isu berkenaan.

“Kenapa keputusan dibuat tanpa berbincang atau maklumkan kepada pucuk pimpinan UMNO Johor yang lain? Adakah tindakan itu juga boleh dianggap sebagai demokrasi?” katanya.

Walaupun tiada pertandingan bagi jawatan Presiden dan Timbalan Presiden, Jazlan mencadangkan kepada mereka yang tidak menyokong usul tersebut supaya masuk bertanding jawatan Naib Presiden.

“Saya nak cadangkan juga kepada mereka yang nak sangat bertanding jawatan, bolehlah try masukkan nama untuk merebut tiga kerusi Naib Presiden yang sedia untuk dicabar.

“Mungkin Ismail Sabri boleh bersedia mempertahankan kerusi itu yang disandangnya sekarang,” katanya.


Syed Saddiq mohon kes pecah amanah dibicara di Mahkamah Tinggi

Ahli Parlimen Muar, Syed Saddiq Syed Abdul Rahman memfailkan permohonan kes pecah amanah yang dihadapinya dibicarakan di Mahkamah Tinggi Kuala Lumpur.

Permohonan tersebut difailkan di Mahkamah Tinggi di sini pada Khamis lalu menerusi Tetuan Haijan Omar & Co, Syed Saddiq, 29, turut memohon semua prosiding kes itu di Mahkamah Sesyen ditangguhkan sementara menunggu keputusan permohonan tersebut.

Tertuduh sedang dibicarakan atas kes penyelewengan dana sebuah parti politik berjumlah RM1 juta, menyalahgunakan wang sumbangan RM120,000 untuk kempen Pilihan Raya Umum ke-14 (PRU14) dan pengubahan wang haram.

Menurut laporan Bernama, peguam Haijan Omar yang mewakili Syed Saddiq ketika dihubungi media berkata, kes itu perlu dipindahkan ke Mahkamah Tinggi atas alasan terdapat isu perlembagaan yang akan timbul dalam kes itu dan ia lebih sesuai dibicarakan di Mahkamah Tinggi.

Katanya, permohonan itu ditetapkan untuk pengurusan kes di hadapan Timbalan Pendaftar Mahkamah Tinggi Catherine Nicholas, Rabu ini.

Bagi pertuduhan pertama, Syed Saddiq didakwa sebagai Ketua Angkatan Bersatu Anak Muda (ARMADA) BERSATU, yang diamanahkan penguasaan ke atas dana ARMADA, melakukan pecah amanah ke atas dana itu, dengan membuat pengeluaran wang berjumlah RM1 juta melalui cek CIMB Bank Berhad, tanpa mendapat kebenaran daripada Majlis Pimpinan Tertinggi BERSATU.

Beliau dituduh melakukan kesalahan itu di CIMB Bank Berhad, Tingkat Bawah, Menara CIMB KL Sentral, Jalan Stesen Sentral 2, di sini pada 6 Mac 2020, mengikut Seksyen 405 Kanun Keseksaan yang boleh dihukum mengikut Seksyen 406 kanun sama, yang memperuntukkan hukuman penjara maksimum 10 tahun dengan sebatan serta boleh dikenakan denda, jika sabit kesalahan.

Bekas Menteri Belia dan Sukan itu juga menghadapi pertuduhan menyalahgunakan harta iaitu wang sumbangan untuk kempen PRU14 sebanyak RM120,000 yang dikutip melalui akaun Maybank Islamic Berhad milik Armada Bumi Bersatu Enterprise.

Perbuatan itu didakwa dilakukan di Maybank Islamic Berhad, Taman Pandan Jaya di sini antara 8 April sehingga 21 April 2018, mengikut Seksyen 403 Kanun Keseksaan yang membawa hukuman penjara sehingga lima tahun dengan sebatan dan boleh dikenakan denda, jika sabit kesalahan.

Pada 5 Ogos lalu, di Mahkamah Sesyen Johor Bahru, Syed Saddiq didakwa atas dua pertuduhan membabitkan diri dalam aktiviti pengubahan wang haram iaitu memindahkan wang masing-masing RM50,000 di dalam akaun Maybank Islamic Berhad miliknya ke dalam akaun Amanah Saham Bumiputera miliknya, adalah hasil daripada aktiviti haram.

Beliau didakwa melakukan perbuatan itu di sebuah bank di Jalan Persisiran Perling, Taman Perling di sini pada 16 Jun dan 19 Jun 2018.

Pertuduhan mengikut Seksyen 4(1)(b) Akta Pencegahan Pengubahan Wang Haram, Pencegahan Pembiayaan Keganasan dan Hasil Daripada Aktiviti Haram 2001 (Akta 613), yang boleh dihukum mengikut Seksyen 4(1) akta sama, dan jika sabit kesalahan memperuntukkan hukuman penjara maksimum 15 tahun dan denda tidak kurang daripada lima kali ganda jumlah atau hasil daripada aktiviti haram.

Bagaimanapun, mahkamah membenarkan permohonan pihak pendakwaan untuk memindahkan kes itu ke Mahkamah Sesyen Kuala Lumpur.


Proklamasi Orang Melayu 2023

Proklamasi Orang Melayu 19 Mac 2023.

Dua belas proklamasi ini dibacakan ketika sidang media oleh bekas Perdana Menteri, Tun Dr Mahathir Mohamad pada Ahad, 13 Mac 2023, di ibu negara.


1,307 kes baharu terendah sejak 7 Jun, lima kematian dilaporkan

Jumlah jangkitan baharu Covid-19 dalam tempoh 24 jam lalu di seluruh negara semalam (Isnin, 19 September 2022) turun kepada 1,307 kes, berbanding 1,639 yang dilaporkan pada Ahad, terendah sejak Jun lalu, lapor Kementerian Kesihatan (KKM), hari ini.

Kali terakhir kes terendah dilaporkan ialah pada 7 Jun lalu iaitu sebanyak 1,128 kes.

Jumlah itu menjadikan kumulatif positif Covid-19 sejak wabak itu menyerang Malaysia pada Januari 2020 hingga semalam meningkat kepada 4,820,197 kes, dengan 4,758,797 pesakit telah sembuh, termasuk 1,830 pesakit pulih semalam.

Daripada jumlah jangkitan baharu semalam, 894 kes melibatkan individu yang telah menerima suntikan dos penggalak vaksin Covid-19, diikuti 255 kes (penerima dua dos); 150 kes (individu tidak divaksinasi); dan lapan kes (individu yang belum lengkap divaksinasi).

KKM juga memaklumkan sehingga kini, sebanyak 25,083 kes masih aktif, turun sedikit berbanding 25,611 yang dicatat pada Ahad.

Jumlah itu termasuk, 23,866 pesakit yang masih menjalani kuarantin di rumah (24,404 pada Ahad); dan dua pesakit ditempatkan di PKRC, (empat pada Ahad).

Jumlah pesakit yang dirawat di hospital pula naik semula kepada 1,160, berbanding 1,143 pesakit pada Ahad, manakala seramai 55 pesakit dirawat di unit rawatan rapi (60 pada Ahad), dengan 36 daripadanya memerlukan alat bantuan pernafasan (39 pada Ahad).

Berikut adalah jumlah kes baharu dan kumulatif positif Covid-19 mengikut negeri sehingga semalam:

KKM juga memaklumkan lima pesakit meninggal dunia akibat komplikasi Covid-19 semalam, termasuk satu kes kematian di luar fasiliti kesihatan atau kes brought in death (BID).

Tiga daripada kes kematian itu dilaporkan di Johor, termasuk satu kes BID, dan masing-masing satu di Kedah serta Sabah.

Jumlah itu menjadikan kumulatif kematian akibat komplikasi Covid-19 sejak Mac 2020 hingga semalam meningkat kepada 36,317 kes, termasuk 7,719 kes BID.


AG, Wisma Putra perjelas Malaysia perlu bayar Sultan Sulu AS$14.9b

Mahkamah timbang tara Perancis telah memerintahkan Malaysia membayar keturunan Sultan Sulu AS$14.92 bilion setelah penimbang tara Gonzalo Stampa, yang berasal dari Sepanyol, mengeluarkan award itu di Paris, di mana Malaysia tidak diwakili.

Keputusan itu berdasarkan dakwaan pelanggaran pembayaran wang penyerahan RM5,300 di bawah perjanjian 1878 yang ditandatangani oleh Sultan Jamal Al Alam, Baron de Overbeck dan Alfred Dent dari Syarikat Borneo Utara British.

Susulan itu, Kementerian Luar dan Pejabat Peguam Negara (AG) memberi penjelasan berhubung kes berkenaan dalam satu kenyataan hari ini.

Menurut kedua-duanya, pihak-pihak yang mendakwa sebagai waris dan ‘successors-in-interest’ kepada Sultan Jamalul Kiram II (“Penuntut”) telah membuat satu tuntutan terhadap Kerajaan Malaysia melalui satu prosiding timbang tara antarabangsa di Madrid, Sepanyol (“Tuntutan tersebut”).

Tuntutan tersebut berbangkit daripada perjanjian -perjanjian yang telah dimeterai pada tahun 1878 antara Sultan Mohamet Jamal Al Alam, Sultan Sulu pada masa itu (“Sultan Sulu”) dengan Baron de Overbeck dan Alfred Dent (“Perjanjian 1878”) di mana Sultan Sulu menyerahkan buat selama-lamanya wilayahnya di Borneo Utara, yang kini merupakan sebahagian daripada Sabah, Malaysia.

Sebagai balasan (token), Sultan Sulu serta warisnya diberikan wang serahan sebanyak RM 5,300.00 setiap tahun. Susulan daripada serangan bersenjata di Lahad Datu, bayaran wang serahan tersebut telah dihentikan pada tahun 2013.

Kerajaan Malaysia tidak mengiktiraf Tuntutan tersebut dan tidak mengambil bahagian dalam prosiding timbang tara yang dikatakan itu kerana Malaysia sentiasa menegakka n dan tidak pernah mengetepikan kekebalan kedaulatannya sebagai sebuah negara berdaulat.

Tambahan pula, hal perkara dalam Tuntutan tersebut bukan bersifat komersil dan tidak boleh dibawa ke prosiding timbang tara serta Perjanjian 1878 juga tidak mengandungi apa-apa peruntukan timbang tara. Kerajaan Malaysia juga ingin menekankan bahawa identiti Penuntut diragui dan belum disahkan.

Pada 14 Januari 2020, Mahkamah Tinggi Sabah dan Sarawak (“Mahkamah Tinggi Sabah”), yang bersidang di Kota Kinabalu, telah membuat keputusan yang tidak memihak kepada Penuntut dengan memutuskan bahawa Perjanjian 1878 tidak mengandungi apa-apa peruntukan timbang tara.

Malaysia tidak pernah mengetepikan kekebalan kedaulatannya, penimbang tara tidak mempunyai bidang kuasa untuk menyelesaikan perkara yang dibangkitkan dan Mahkamah Tinggi Sabah merupakan forum yang neutral dan teratur untuk memutuskan apa -apa tuntutan berkenaan dengan Perjanjian 1878 tersebut.

Kerajaan Malaysia telah memfailkan permohonan untuk mengiktiraf dan menguatkuasakan keputusan Mahkamah Tinggi Sabah tersebut di Mahkamah Tinggi Madrid di Sepanyol. Walau bagaimanapun, permohonan tersebut belum didengar.

Pada 29 Jun 2021, berdasarkan permohonan Kerajaan Malaysia, Mahkamah Tinggi di Madrid, Sepanyol telah memutuskan bahawa serahan notis di bawah prosiding pelantikan penimbang tara bagi maksud Tuntutan tersebut tidak diserahkan dengan teratur kepada Malaysia selaras dengan peraturan-peraturan antarabangsa dan undang-undang Sepanyol (“Keputusan Pembatalan”).

Ia juga tidak selaras dengan keputusan keputusan kes sebelum ini di bawah Mahkamah Tinggi Madrid bagi maksud proses serahan kepada negara berdaulat. Akibat daripada Keputusan Pembatalan tersebut, Dr. Stampa bukan lagi seorang penimbang tara dalam prosiding timbang tara tersebut dan oleh itu, semua keputusan Dr.Stampa, termasuk Final Award, adalah tidak sah dan terbatal.

Kerajaan Malaysia menolak sepenuhnya Final Award bertarikh 28 Februari 2022,yang telah dikeluarkan oleh Dr. Stampa.

Walau apa pun Keputusan Pembatalan oleh Mahkamah Tinggi Madrid, Penuntut, dalam cubaan mereka untuk memintas keputusan ini tanpa pengetahuan Kerajaan Malaysia, telah memperoleh perintah ex parte dari Tribunal de Grande Instance di Paris, Perancis (“Perintah Exequatur”) untuk mengiktiraf Partial Award on Jurisdiction yang dikeluarkan oleh Dr. Stampa pada 25 Mei 2020 (yang telah dibatalkan akibat Keputusan Pembatalan).

Berdasarkan Perintah Exequatur, Dr. Stampa telah menukar tempat timbang tara ke Paris, Perancis untuk mengeluarkan Final Award.

Ekoran daripada tindakan Penuntut, Kerajaan Malaysia telah memfailkan satu rayuan terhadap Perintah Exequatur tersebut di Mahkamah di Perancis di mana Kerajaan Malaysia telah berjaya memperoleh Perintah ex parte bertarikh 16 Disember 2021 (Perintah Penggantungan) daripada First President of the Paris Court of Appeal yang menggantung pelaksanaan Perintah Exequatur di Perancis dan menghalang Penuntut daripada bergantung kepada Perintah Exequatur tersebut.

Bertentangan dan bercanggahan dengan Perintah Penggantungan tersebut, Penuntut mengekalkan kedudukan dan pendirian bahawa Perintah Exequatur tersebut berkuat kuasa dan Final Award hendaklah dikeluarkan di tempat timbang tara di Paris, Perancis. Dr. Stampa bersetuju dengan permohonan Penuntut dengan tidak mengendahkan kesan penggantungan Perintah Exequatur.

Justeru, kesannya adalah Final Award yang dikeluarkan oleh Dr. Stampa pada 28 Februari 2022 bukan sahaja mencabuli kekebalan kedaulatan Malaysia malahan juga tidak mempedulikan keputusan-keputusan mahkamah di Madrid dan Paris.

Kerajaan Malaysia dengan tegasnya membantah Final Award dan mengekalkan pendiriannya untuk tidak mengiktiraf kesemua tindakan yang telah diambil oleh Dr. Stampa dalam prosiding timbang tara yang dikatakan itu serta semua keputusannya yang mana adalah tidak sah dari segi undang-undang.

Dalam hal ini, pihak Pendakwa Raya Sepanyol telah memfailkan suatu aduan jenayah terhadap Dr. Stampa bagi kesalahan menghina mahkamah yang serius dan gangguan profesional (profesional intrusiveness). Mahkamah Jenayah N.40 di Madrid kemudiannya telah memulakan suatu siasatan jenayah berhubung dengan tindakan – tindakan Dr. Stampa yang tidak sah dari segi undang-undang.

Kerajaan Malaysia akan terus mengambil semua langkah yang sewajarnya termasuk tindakan perundangan untuk menamatkan segala Tuntutan tersebut dan memastikan agar kepentingan, kekebalan kedaulatan dan kedaulatan Malaysia sentiasa dilindungi dan terpelihara.


Kenapa IGP beri layanan istimewa kepada majikan Cina pukul pengawal?

Ketua Polis Negara (IGP), Tan Sri Abdul Hamid Bador digesa memberikan penjelasan berhubung layanan istimewa pihak berkuasa terhadap suspek majikan Cina yang memukul dua pengawal peribadinya yang mendapat perhatian orang ramai baru-baru ini.

Ahli Dewan Negara, Senator Muhammad Zahid Md Arip mempertikaikan langkah pihak berkuasa yang memberikan peluang kepada suspek untuk melakukan sidang media walhal tidak pernah ada seorang penjenayah yang diberikan layanan istimewa sebegitu sebelum ini.

“Saya terpanggil untuk mengulas laporan media mengenai majikan yang memukul dua pengawal keselamatannya kerana berpuasa, yang tiba-tiba diberi layanan cukup istimewa oleh polis sehingga boleh tampil membuat ‘sidang media’ khas memohon maaf kepada umat Islam dan Yang di- Pertuan Agong.

“Pada saya ini mesej yang salah dan Ketua Polis Negara, Tan Sri Abdul Hamid Bador perlu menjelaskan kepada rakyat mengapa beliau membenarkan layanan istimewa diberikan kepada suspek ini, sementalah lagi namanya sendiri selaku Ketua Polis Negara ada disebut dan terkait dalam laporan polis oleh mangsa, yang telah pun tular di media sosial,” kata beliau dalam satu kenyataan hari ini.

Beliau turut menuntut Abdul Hamid untuk tidak berdiam diri lagi dan membuat penjelasan berhubung namanya yang dipetik dalam laporan oleh dua mangsa pengawal peribadi yang dipukul majikan Cina tersebut.

“Justeru, saya menuntut Abdul Hamid sendiri perlu tampil memberi penjelasan dalam isu ini bagi membuktikan kesungguhan beliau dalam memerangi sebarang salah laku dalam pasukan polis,” katanya lagi.

Jelasnya, permohonan maaf oleh majikan Cina tersebut tidak mencukupi dan berharap kes tersebut tidak ditutup hanya kerana permohonan maaf suspek majikan Cina tersebut.

“Ini kes jenayah. Perlu apa minta maaf kepada umat Islam dan Yang di- Pertuan Agong?

“Apakah dengan penyataan maaf ini, maka kes jenayah kekerasan yang dilakukan akan ditutup dan suspek berkenaan akan bebas dan lepas begitu sahaja?” katanya.

Terdahulu, tular satu laporan polis berhubung seorang majikan Cina yang memukul dua pengawal peribadi sehingga lebam di badan hanya kerana berpuasa.

Majikan berbangsa Cina berusia 43 tahun juga mengeluarkan kenyataan menghina agama Islam hanya kerana kedua-dua pengawal peribadi tersebut sedang berpuasa.

Menurut polis, seramai empat individu ditahan disyaki terlibat dalam kejadian tersebut dan kes disiasat di bawah seksyen 324 Kanun Keseksaan, 506 Kanun Keseksaan dan 298 Kanun Keseksaan.


Penduduk di Wilayah China terjejas akibat banjir

Hampir 1.76 juta penduduk di wilayah Shanxi di utara China terjejas teruk akibat banjir besar yang melanda.

BBC melaporkan, hujan lebat yang turun sejak seminggu lalu menyebabkan kejadian tanah runtuh dan sebahagian rumah di kawasan itu rosak teruk.

Pihak Berkuasa China memberitahu, hujan lebat masih turun ketika ini secara tidak langsung, menyukarkan lagi operasi pencarian dan menyelamat mangsa yang terperangkap di bawah runtuhan.

Musibah ini berlaku kurang dari tiga bulan selepas wilayah Henan dilanda banjir besar sehingga menyebabkan hampir 300 orang maut dalam kejadian itu.

Pentadbiran Meteorologi China memaklumkan media tempatan, hujan lebat dengan angin kuat dijangka akan berterusan sehingga beberapa hari akan datang.

Sementara itu, agensi berita Xinhua melaporkan hampir 120,000 penduduk sudah dipindahkan dengan kadar segera dan 17,000 kediaman sudah musnah di Shanxi.

Kejadian banjir itu juga turut mengorbankan empat orang anggota polis.

Pihak Berkuasa China mengklasifikasikan banjir di wilayah Shanxi ini lebih teruk berbanding di Henan.


Banjir landa Kedah selepas Johor dan Sabah

Kedah menjadi negeri terbaharu dilanda banjir dengan sebuah pusat pemindahan sementara (PPS) dibuka di Relau dekat Bandar Baharu susulan hujan lebat lebih dua jam bermula kira-kira 3 petang tadi.

Pegawai Pertahanan Awam Daerah Bandar Baharu Left (PA) Abdul Rahim Khairuddin berkata 14 mangsa daripada tiga keluarga dipindahkan ke PPS Sekolah Kebangsaan Relau, pada 7 malam tadi, menurut laporan Bernama.

“Hujan lebat telah menyebabkan beberapa kawasan di Mukim Relau dinaiki air hingga menyebabkan berlakunya banjir kilat. Anggota Angkatan Pertahanan Awam Malaysia (APM) telah melakukan pemantauan paras air sungai dan mendapati beberapa jalan perhubungan di Mukim Relau turut terputus,” katanya dalam kenyataan hari ini.

Di JOHOR, Jawatankuasa Pengurusan Bencana Negeri (JPBN) memaklumkan jumlah mangsa di PPS turun sedikit kepada 846 orang setakat 8 malam ini berbanding 897 orang pada 2 petang tadi.

Daerah Batu Pahat yang mengalami banjir termenung merekodkan jumlah mangsa seramai 820 orang yang ditempatkan di lima PPS, manakala 26 mangsa ditempatkan di sebuah PPS di Segamat.

Di SARAWAK, JPBN memaklumkan jumlah mangsa banjir di kawasan Serian meningkat kepada 180 orang malam ini berbanding 97 orang petang tadi dan ditempatkan di PPS Sekolah Kebangsaan St Peter serta Dewan Kampung Mundai.

Di SABAH, JPBN memaklumkan jumlah mangsa banjir malam ini turun kepada 285 orang daripada 81 keluarga dan berada di tiga PPS berbanding 535 orang daripada 165 keluarga di sembilan PPS pagi tadi.

Kesemua PPS di Beluran telah ditutup pada 7 malam tadi manakala di Telupid sebuah PPS turut ditutup pada 2 petang.


ECRL Puncak Alam diteruskan, kata Tengku Zafrul

Stesen jajaran utara Projek Laluan Rel Pantai Timur (ECRL) di Puncak Alam akan diteruskan oleh kerajaan selepas ini ekoran sudah diluluskan enam bulan lalu.

Menteri Kewangan sementara, Tengku Datuk Seri Zafrul Tengku Abdul Aziz pembinaan stesen itu direalisasikan susulan isu yang pernah dibangkitkan gabungan persatuan penduduk Puncak Alam ketika beliau bertemu penduduk, Mei lalu.

“Sebelum ini memang ada dalam perancangan membina stesen ECRL di Puncak Alam tapi belum dilaksanakan. Hasil perbincangan, kita bersetuju untuk meluluskan pembinaannya termasuk beberapa stesen lain.

“Stesen itu akan dibina di kawasan Alam Suria dan sehingga kini (projek) masih diteruskan,” katanya ketika ditemui pemberita selepas menghadiri Majlis Penutup Karnival Sukan Antara Fasa (Sukaf) 2022 di Puncak Alam, hari ini lapor Berita Harian.

Apabila siap, ECRL Puncak Alam itu dijangka memanfaatkan kira-kira 300,000 penumpang bukan sahaja melibatkan penduduk Kuala Selangor malah juga penduduk kawasan lain di Selangor.

Jajaran ECRL itu membabitkan Selangor iaitu Seksyen C yang akan dibahagikan kepada dua iaitu Seksyen C1 dari Mentakab ke ITT Gombak dan Seksyen C2 dari Gombak ke Pelabuhan Klang melalui Serendah.

Jajaran ECRL bagi Seksyen C2 adalah sepanjang 74.25 kilometer (km) yang merangkumi empat stesen iaitu Serendah Baru (penumpang dan kargo), Puncak Alam (stesen penumpang), Kapar (stesen penumpang) serta Pelabuhan Klang (penumpang dan kargo).


Takkan ahli UMNO nak sokong parti liberal dan sekular, kata Tun Faisal

Ahli UMNO tidak mudah dipujuk dan bodoh untuk menyokong parti dalam Pakatan Harapan (PH) pada Pilihan Raya Negeri (PRN) nanti, kata Datuk Tun Faisal Ismail Aziz.

Bekas Timbalan Ketua UMNO Bahagian Putrajaya yang dipecat parti itu berkata arahan dan gesaan supaya ahli-ahli UMNO menyokong calon parti PH termasuk DAP pada PRN nanti tidak wajib untuk dituruti kerana ia tidak selari dengan landas perjuangan parti yang kini diterajui kumpulan kluster mahkamah dan munafik.

“Sekarang ni tak ada UMNO dah, yang tinggal hanya UMDap.. tak wajib pun ikut arahan geng pengkhianat, kluster mahkamah dan kluster munafik dalam UMDap.

“Saja nak tanya, takkan ahli UMNO nak sokong golongan parti yang menjunjung Malaysian Malaysia, Deklarasi Setapak, agenda mensekularkan Perlembagaan Persekutuan, yang pemimpinnya sebut nak guna Melayu untuk screw Melayu, yang sokong pembebasan pengganas, yang mengidolakan Parti Komunis Malaya, yang di kalangan mereka ada gologan liberal, sekular, penyokong agenda murtad dan LGBT, yang mendesak penggunaan kalimah Allah untuk menggantikan Biblical God?” soalnya dalam satu hantaran di Facebook.

Jelasnya, ahli-ahli UMNO bukan penyokong kumpulan yang memiliki ideologi sekular dan boleh menilai baik dan buruk.

“Fikir-fikir sendirilah… setahu saya, orang UMNO bukan golongan sekular yang memisahkan tindakan keduniaan termasuk politik, daripada pertimbangan dunia akhirat, dosa pahala,” katanya lagi.

Terdahulu, media melaporkan semalam, Ahli Majlis Tertinggi (MT) UMNO Datuk Seri AhmadMaslan berkata pengundi UMNO perlu memilih calon daripada kerajaan perpaduan pada PRN tanpa mengira calon tersebut daripada parti mana termasuk DAP.

Menjelaskan perkara itu, Mat Maslan berkata, ini kerana meskipun calon yang bertanding daripada DAP, namun ia mewakili gabungan kerajaan perpaduan dan harus diterima susulan perubahan politik ketika ini.

“Bila sudah berada dalam kerajaan perpaduan maka kita hendaklah ikut disiplin parti memastikan arahan parti dituruti. Memang undi rahsia, tetapi gesaan saya bukan atas nama DAP, tetapi atas nama kerajaan perpaduan, titah Yang di-Pertuan Agong, apabila negara tergantung, kita perlu akur dan setia pada titah sentimen-sentimen yang ada.

“Kita hendaklah tinggalkan sentimen peribadi kerana dinamik politik hebat, apa yang berlaku sudah berlaku, ia adalah kerana kestabilan,” katanya.


Wan Saiful umum letak jawatan Ketua Penerangan Bersatu, pertahan integriti

Datuk Wan Saiful Wan Jan mengumumkan peletakan jawatannya Ketua Penerangan Parti Bersatu selepas berdepan pendakwaan terpilih yang bermotif politik semalam.

Ahli Parlimen Tasek Gelugor melepaskan jawatan tersebut sebagai tanda mempertahankan integriti dan hasrat tersebut sudah dimaklumkan kepada Presiden Bersatu, Tan Sri Muhyiddin Yassin dan Setiausaha Agung, Datuk Seri Hamzah Zainuddin.

“Berikutan pendakwaan bermotifkan politik oleh kerajaan Pakatan Harapan (PH) dan Barisan Nasional (BN), saya mengambil keputusan untuk memohon Presiden dan seluruh Majlis Pimpinan Tertinggi membuat keputusan mengenai kedudukan saya sebagai Ketua Penerangan.

“Saya telah mencadangkan supaya jawatan ini digantikan oleh individu lain dalam parti. Ramai tokoh yang layak dan mampu menggalas tanggungjawab.

“Keputusan yang diambil ini sesuai dengan prinsip integriti dan perjuangan yang dijunjung selama ini. Tindakan ini juga membezakan saya dengan kluster mahkamah yang bermaharajalela dalam kerajaan PH dan BN hari ini,” katanya dipetik laporan Sinar Harian.

Jelas Wan Saiful, tindakan melepaskan jawatan eksekutif itu dibuat memandangkan beliau berpegang kepada prinsipnya selama ini, sehinggalah dapat membersihkan nama mengikut proses perundangan.

Justeru, beliau mengingatkan jangan ada mana-mana pihak yang cuba menyamakannya dengan individu lain dalam kluster mahkamah.

“Saya dengan suka hati, sukarela dan tanpa berbelah bahagi melepaskan jawatan ini sedangkan mereka (kluster mahkamah) mencari dan menggunakan jawatan eksekutif untuk kepentingan sendiri.

“Saya juga tidak akan teragak-agak untuk mengambil tindakan selanjutnya, mungkin dalam bentuk perundangan sekiranya ada pihak yang cuba memburukkan nama saya selepas ini,” tegas beliau.

Wan Saiful yakin, keputusannya itu akan memberikan kesan positif kepada Bersatu, membuktikan parti itu dan Perikatan Nasional (PN) tidak teragak-agak dalam melaksanakan prinsip diperjuangkan dan tidak bermuka-muka dalam menggunakan jawatan demi kepentingan peribadi.

Pada Selasa, Wan Saiful mengaku tidak bersalah di Mahkamah Sesyen di sini pada Selasa, atas dua pertuduhan kes rasuah bagi projek ‘Central Spine Road’ bernilai RM232 juta, tahun lalu.

Muhyiddin bagaimanapun mendakwa, tindakan mengheret anggota parti itu terlibat dalam kes pertuduhan rasuah melibatkan Jana Wibawa seperti sesuatu yang ‘dirancang’ dan ‘terancang’.


Nama pemimpin UMNO dikaitkan skandal LCS, Ketua Pemuda desak dakwa segera

Datuk Asyraf Wajdi Dusuki mendesak supaya dalang yang terlibat dalam skandal projek pembinaan enam kapal tempur pesisir (LCS) didakwa segera, ia selepas sehingga hari ini tiada sebarang pihak terbabit dihadapkan ke muka pengadilan.

Ketua Pemuda UMNO itu membuat desakan tersebut susulan beberapa nama pemimpin utama parti didakwa terlibat dalam skandal projek RM9.1 bilion tersebut, ia selepas Timbalan  Presiden PKR Rafizi Ramli berikrar hari ini untuk mendedahkan penyelewengan yang berlaku dalam perolehan projek itu.

“Kita menggesa SPRM (Suruhanjaya Pencegahan Rasuah Malaysia) segera menyelesaikan siasatan bersandarkan laporan Jawatankuasa Kira-Kira Wang Negara (PAC) mengenai kepincangan projek itu.

“Ini kerana difahamkan laporan SPRM sudahpun dibuat sejak tahun lalu namun hingga hari ini belum ada apa-apa maklumat mengenai hasil siasatan ataupun tindakan di peringkat Peguam Negara,” katanya dipetik laporan media.

Jelasnya, selagi tiada tindakan diambil berhubung projek itu, pelbagai persepsi dan polemik akan tercetus kerana dianggap seolah-olah kes tersebut cuba ditutup.

“Selagi tiada pendakwaan mahupun tindakan tegas undang-undang bagi sebarang bentuk salah laku, selagi itulah pelbagai polemik bakal timbul seolah-olah kepincangan didiamkan dan dibiarkan berlaku begitu sahaja,” katanya lagi.

Semalam, PAC menyenaraikan sembilan rumusan sebagai punca kepincangan projek pembinaan enam kapal LCS bagi kegunaan Tentera Laut Diraja Malaysia (TLDM) bernilai RM9 bilion.

Mengikut PAC, kerajaan sudah membayar RM6.083 bilion untuk lima kapal LCS kepada Boustead Naval Shipyard Sdn Bhd (BNS) bagi projek runding terus itu, namun tiada kapal diterima setakat ini.

Awal hari ini, Rafizi mendakwa sekurang-kurangnya RM890 juta duit rakyat hangus daripada projek kapal Kementerian Pertahanan yang gagal disiapkan mengikut tempoh ditetapkan itu dan bakal membuat siri pendedahan melibatkan tiga pemimpin utama UMNO.

Rafizi menamakan tiga pemimpin UMNO dalam skandal kapal RM9 bilion itu, bekas Perdana Menteri Datuk Seri Najib Razak, bekas Menteri Pertahanan Datuk Seri Ahmad Zahid Hamidi dan juga Menteri Pertahanan sekarang, Datuk Seri Hishammuddin Hussein.


KSU KKM tak arah ‘kenal pasti’ doktor sertai mogok 1 Julai

Kementerian Kesihatan Malaysia (KKM) hari ini menegaskan Ketua Setiausaha (KSU) KKM, Datuk Mohd Shafiq Abdullah tidak pernah mengeluarkan arahan kepada ketua jabatan untuk mengenal pasti pegawai perubatan kontrak yang tidak hadir bertugas pada 1 Julai nantu.

Menyifatkan mesej tular arahan KSU itu sebagai palsu, KKM dalam kenyataan malam ini sebaliknya menjelaskan bahawa arahan kepada pengurusan Jabatan Kesihatan Negeri (JKN) mencakupi beberapa intisari penting lain.

“Mesej yang disebarkan yang mendakwa YBhg Dato’ Mohd Shafiq Abdullah, Ketua Setiausaha Kementerian Kesihatan Malaysia telah mengarahkan ketua jabatan klinikal mengenal pasti pegawai perubatan kontrak yang tidak hadir bertugas pada 1 Julai 2021 adalah palsu,” katanya kenyataan itu.

KKM sebaliknya berkata Mohd Shafiq menjelaskan bahawa kementerian itu sentiasa berusaha bagi mendapatkan bilangan jawatan tetap yang memenuhi konsep ‘right sizing’.

Sehubungan itu, katanya beberapa rundingan telah diadakan antara pelbagai pihak termasuk Persatuan Perubatan Malaysia, Jabatan Perkhidmatan Awam (JPA) dan Kementerian Kewangan (MOF) bagi mencari jalan penyelesaian.

KKM berkata , isu perbezaan gaji pegawai perubatan kontrak dan tetap telah pun diselaraskan dengan kelulusan Kabinet pada tahun 2020.

KKM juga telah mencadangkan kontrak jangka panjang untuk membolehkan pegawai kontrak dapat meneruskan program ijazah sarjana dan kesesuaian tajaan biasiswa.

“Kontrak pegawai perubatan masih disambung dan dalam masa yang sama perbincangan dengan JPA serta MOF masih berjalan,” katanya.

KKM berkata Mohd Shafiq juga meminta semua Pengarah JKN dan Pengarah Hospital memberi penerangan mengenai usaha-usaha yang telah dan sedang dilakukan KKM kepada pegawai perubatan agar mereka tidak menyertai hartal yang dibangkitkan kumpulan tertentu.

Sebelum ini, tanda pagar #HartalDoktorKontrak tular di aplikasi Twitter sebagai tanda sokongan terhadap nasib yang menimpa doktor kontrak.

Kempen tanda pagar berkenaan turut membuat gerakan supaya pegawai perubatan kontrak untuk melakukan mogok pada Khamis ini.


Sokong PN jika berlaku pertembungan BN dan PN di Melaka: Hadi

Presiden PAS Datuk Seri Abdul Hadi Awang menggesa pengundi di Melaka memilih gabungan Perikatan Nasional (PN) dalam Pilihan Raya Negeri (PRN) Melaka jika berlaku pertembungan dengan Barisan Nasional (BN).

Hadi berkata langkah tersebut susulan keputusan PAS untuk menggunakan lambang PN pada PRN kali ini, ia sekaligus mengenepikan ketetapan parti itu sebelum ini yang akan menyokong penyandang dalam pertembungan PN-BN.

“Kita sokong calon PN,” kata Abdul Hadi pada sidang media semasa Mesyuarat Agung Tahunan PAS ke-67 hari ini.

Terdahulu, Barisan Nasional (BN) hari ini mengumumkan akan bertanding semua 28 kerusi Dewan Undangan Negeri (DUN) di Melaka dan ia juga secara tidak langsung mengesahkan tiada kerjasama dengan PAS dan juga Bersatu.

UMNO sebelum ini juga meletak syarat kerjasama dengan PAS supaya menggunakan lambang mereka dalam PRN Melaka, ia bagaimanapun tidak diterima selepas PAS membuat keputusan untuk menggunakan lambang PN.

Berhubung rundingan PRN Melaka dengan UMNO yang menjadi persoalan lantaran pertembungan yang nampak seperti tidak dapat dielak, Hadi sekadar menjawab “terpulang kepada UMNO nak bekerjasama dengan PN atau tanding sendiri”.

“Kita tengok senarai penamaan calon lusa nanti macam mana,” katanya lagi.

Hadi berkata, PAS masih lagi terbuka untuk berunding dengan semua parti bagi mengelak pertembungan antara parti memerintah.

“Bila sebut kerjasama maka mestilah berlaku pemberian kerusi antara parti-parti, bukan MN sahaja termasuk PN. Bahkan di Melaka melibatkan bukan sahaja PAS, tapi Bersatu termasuk termasuk rakan-rakan lain,” katanya.

Hadi memaklumkan calon PAS yang akan mewakili PN akan diumumkan petang ini bersama rakan-rakan parti komponen PN.

“Sekurang-kurangnya kita tanding 1/3 kerusi,” katanya.


Profesor pertikai nama dipetik kumpulan G70 sokong Anwar

Kesahan deklarasi kumpulan 70 yang mendakwa semuanya golongan profesor Melayu dikenali sebagai G70 menyokong Presiden PKR, Datuk Seri Anwar Ibrahim sebagai calon Perdana Menteri, mula dipertikai apabila ada pihak yang mempersoalkan nama mereka turut dipetik

Semalam (16 November 2022), ahli akademik dan bekas ahli akademik mengeluarkan kenyataan mempertikaikan keputusan kumpulan itu mengaitkan nama mereka dalam deklarasi berkenaan.

Timbalan Naib Canselor (Akademik dan Antarabangsa) Universiti Pertahanan Nasional Malaysia (UPNM) Prof Datuk Dr Ahmad Mujahid Ahmad Zaidi menafikan terlibat dengan Deklarasi Profesor Melayu G70 serta tidak tahu-menahu namanya dimasukkan dalam deklarasi tersebut.

Beliau turut menafikan menyokong mana-mana pemimpin parti politik atau memihak kepada mana-mana parti.

Bagaimanapun, katanya, beliau secara prinsip menyokong ke arah kestabilan politik, pemulihan ekonomi dan kesejahteraan umum.

“Sewaktu deklarasi dilaksanakan, saya tidak berada bersama dan tidak sama sekali terlibat dengan deklarasi tersebut. Tidak pernah mengeluarkan kenyataan menyokong mana-mana pemimpin parti politik atau memihak kepada mana-mana parti politik.

“Tidak tahu-menahu bahawa nama saya telah dimasukkan dalam senarai Deklarasi Profesor Melayu G70. Saya juga telah meminta nama saya dikeluarkan daripada senarai tersebut,” katanya di Facebook.

Bekas ahli akademik, Ishak Yussof pula memberitahu beliau tidak dimaklumkan tentang menyatakan sokongan kepada mana-mana individu untuk menjadi Perdana Menteri Malaysia.

“Saya difahamkan kumpulan ini bertujuan membuat deklarasi dukungan terhadap PRU15 yang telus dalam memilih pemimpin terbaik utk Malaysia. Ini saya setuju!

“Tidak pula saya dimaklumkan tentang menyatakan sokongan kepada mana-mana individu untuk menjadi Perdana Menteri Malaysia. Dengan ini saya menarik diri dari Kumpulan G70 ini,” katanya dalam kenyataan di Facebook.

Bekas Pro Naib Canselor Universiti Kebangsaan Malaysia (UKM) itu berkata, sebagai mantan ahli akademik tulen, beliau mengambil pendirian non partisan di dalam politik dan tidak pernah menyatakan sokongan terbuka terhadap mana-mana individu untuk menjadi Perdana Menteri atau sokongan pada mana-mana parti.

“Sebagai mantan Timbalan Ketua Kluster Ekonomi Majlis Profesor Negara (MPN), saya senada dengan MPN menghormati hak individu bercakap dan bersuara.

“Pun begitu, bukanlah hasrat saya untuk menggunakan kedudukan sebagai ahli akademik cuba mempengaruhi mana-mana pihak untuk memilih pemimpin atau parti di dalam piliharaya negara yang tercinta ini. Memilihlah secara bijaksana.

“Saya telah pun bersara dua tahun lepas dan tidak lagi wajar menggunakan gelaran Profesor,” katanya di Facebook beliau.

Semalam, satu Deklarasi Profesor Melayu G70 yang menyenaraikan enam resolusi, termasuk menyatakan bahawa menyokong Anwar sebagai calon Perdana Menteri.

Deklarasi tersebut turut menyenaraikan kira-kira 70 orang ahli akademik bergelar profesor yang didakwa menyokong resolusi berkenaan.

Perkara itu kemudian mendapat perhatian Majlis Profesor Negara (MPN) yang menyelar tindakan gerakan Profesor Melayu G70 kerana masih menggunakan gelaran itu walaupun sebahagian besarnya sudah bersara.

Presidennya, Prof Datuk Dr Raduan Che Rose berkata, mereka yang sudah bersara tidak boleh menggunakan gelaran Profesor kecuali jika dilantik sebagai Profesor Emeritus dan juga ahli kepada pergerakan tertentu.

Isu tersebut turut diulas pendakwah bebas dan ahli akademik, Profesor Dr Mohd Ridhuan Tee Abdullah yang mempersoalkan tentang gelaran profesor yang diguna individu dalam deklarasi terbabit.

Menurut Ridhuan, kumpulan tersebut bukan sahaja didakwa sebagai menipu berhubung gelaran profesor malah dianggap sangat terdesak semata-mata untuk mengangkat Datuk Seri Anwar Ibrahim sebagai Perdana Menteri. – WartaRakyat


Mana berita gembira yang dijanjikan dalam taklimat khas selepas mesyuarat MT?

Semasa perhimpunan raksasa di depan ribuan ahli UMNO semalam, beberapa pemimpin UMNO dalam ucapan berapi-api berjanji berita gembira akan diumumkan selepas mesyuarat Majlis Tertinggi (MT) berlangsung pada sebelah malamnya.

Selepas berakhir mesyuarat MT semalam, Setiausaha Agung parti, Datuk Seri Ahmad Maslan yang selalunya akan mengeluarkan kenyataan media kepada wartawan sebaliknya tidak memberi sebarang komen berhubung hasil keputusan mesyuarat yang berlangsung dan hanya sekadar memberitahu “tunggu kenyataan esok jika ada”.

“Berita tentang UMNO sudah agak banyak selepas Taklimat Khas Presiden petang tadi di Dewan Merdeka.

“Mesyuarat telah berjalan dengan baik, bermula jam 9 malam dan berakhir sekitar jam 11.15 malam.

“Terima kasih,” tulisnya dalam ciapan di Twitter rasmi beliau.

Sementara itu, seorang ahli MT UMNO, Datuk Seri Bung Mokthar Radin pula memberitahu kepada media tiada isu tarikh pilihan raya umum ke-15 (PRU-15) dibincangkan dalam mesyuarat itu.

Nampaknya pemimpin UMNO mengunci mulut daripada bercakap kepada media berhubung keputusan dan pendirian parti yang dibincangkan semasa mesyuarat berlangsung malam tadi, ia senario yang sangat berbeza pada sesi sebelah petang sebelum itu.

Semasa sesi sebelah petang, Ahmad sendiri mengumumkan khabar berita baik akan dibuat selepas mesyuarat MT dan ia disambut dengan sorakan kegirangan para ahli UMNO yang hadir dalam Dewan Merdeka sebelum itu.

Tidak pasti apa yang sedang dipertontonkan UMNO kepada rakyat di luar sana, berdegar-degar semasa perhimpunan sebelah petang kemudiaannya selepas mesyuarat MT tidak apa yang diperkatakan berhubung keputusan yang dicapai.

Semasa sesi Taklimat Khas sebelah petang, Presiden UMNO, Datuk Seri Ahmad Zahid Hamidi dalam ucapannya mengulangi beberapa kali berhubung isu mengadakan PRU-15 awal di khayalak ahli UMNO dan bersorak-sorai gegak gempita dalam dewan.

Pelbagai janji dan kata-kata semangat ditiupkan kepada ahli UMNO supaya bersedia untuk menghadapi pilihan raya seakan-akan esok juga Parlimen akan dibubarkan dan PRU-15 serta-merta akan diadakan.

Tetapi alih-alih selepas mesyuarat MT, tidak ada satu kenyataan dikeluarkan berhubung keputusan parti yang berjaya dicapai. Drama apakah sebenarnya yang berlaku dalam mesyuarat malam tadi?

Bagaimanapun, pastinya Zahid membawa referendum daripada akar umbi pada sebelah petang untuk ditunjukkan kepada Perdana Menteri (PM) Datuk Seri Ismail Sabri Yaakob bahawa UMNO kini sudah bersedia untuk berdepan PRU-15 pada bila-bila masa dan ia mesti dipercepatkan.

Tetapi tidak pasti adakah Ismail Sabri akan menerima bulat-bulat hujah yang diberikan oleh Zahid dengan menggunakan alasan perhimpunan pada sebelah petang bersama ahli-ahli parti itu mahu PRU-15 diadakan segera.

Untuk rekod, Ismail Sabri tidak menghadiri perhimpunan pada sebelah petang tetapi yang pastinya hadirin yang hadir bertindak bersorak “Boo” beberapa kali semasa namanya disebut Zahid.

Perhimpunan yang sepatutnya memberi taklimat berhubung persediaan PRU-15 pada sebelah petang bertukar menjadi perhimpunan menyokong Najib dan yang menjadi mangsa adalah nama Ismail Sabri.

Jadi, selepas bermesyuarat semalam, apakah berita gembira yang UMNO janjikan kepada rakyat? Perbincangan menentukan tarikh PRU-15 bukan berita gembira dinantikan rakyat, tetapi bencana besar kepada rakyat kerana dipaksa untuk mengundi pada ketika keadaan ekonomi tidak berapa baik, harga barang naik tetapi gaji tidak naik-naik.


Isu Tasik Chini: Kerajaan Pahang yang sebelum ini berdegil akhirnya akur

Kerajaan Negeri Pahang yang sebelum ini berdegil akhirnya akur untuk campur tangan bagi menyelesaikan isu perlombogan di Tasik Chini yang diwartakan Tapak Rezab Biosfera (RB) Pertubuhan Pendidikan, Sains dan Kebudayaan Pertubuhan Bangsa-Bangsa Bersatu (UNESCO) yang pertama di negara ini.

Menteri Besarnya, Datuk Seri Wan Rosdy Wan Ismail berkata tindakan segera akan diambil bagi menangani perlombongan di Tasik Chini walaupun sebelum ini enggan melayan desakan orang ramai dan pertubuhan alam sekitar berhubung isu tersebut.

“Peluasan ini wajar bagi menambahkan lagi liputan kawasan hutan demi menjaga dan memelihara serta memulihara alam sekitar Tasik Chini yang mana luas badan airnya sahaja ialah antara 200 hektar dan 700 hektar menurut musim.

“Ini juga dapat memberi keberkesanan lebih tinggi kepada usaha untuk menepati kehendak Pertubuhan Pendidikan, Sains dan Kebudayaan Pertubuhan Bangsa-Bangsa Bersatu (UNESCO) mengenainya,” katanya lapor Utusan Malaysia.

Menurutnya lagi, Pejabat Pengarah Tanah dan Galian (PTG) negeri dan Jabatan Perhutanan Negeri sudah diminta mengambil tindakan segera bagi mengenal pasti kawasan tambahan seterusnya menguruskan soal pewartaannya.

Terdahulu,Pemangku Raja Pahang, Tengku Hassanal Ibrahim Alam Shah Al-Sultan Abdullah Ri’ayatuddin Al-Mustafa Billah Shah bertitah supaya kawasan Hutan Simpan Chini di Pekan seluas 4,600 hektar ditambah kepada 6,000 hingga 7,000 hektar.

Tengku Hassanal menitahkan kerajaan negeri bersama Kerajaan Pusat mempertahankan pengiktirafan bertaraf dunia Tasik Chini sebagai permata alam sekitar di negeri ini dan Tapak Rezab Biosfera (RB) UNESCO yang pertama di negara ini.

Dalam kenyataannya kepada pemberita, Pengelola Bijaya Diraja Sultan Pahang, Datuk Ahmad Khirrizal Ab. Rahman berkata, Tengku Hassanal mengambil berat dan sentiasa memantau usaha kerajaan negeri memastikan alam sekitar di Pahang sentiasa terjaga.

Isu Tasik Chini menjadi perhatian selepas pendedahan pertubuhan bukan kerajaan (NGO), Persatuan Aktivis Sahabat Alam (Kuasa) berhubung kerosakan teruk akibat aktiviti perlombongan di Tasik Chini.

Ahli Parlimen Pekan, Datuk Seri Najib Razak mendakwa kononnya gambar kerosakan teruk di Tasik Chini adalah gambar lama.

Kerajaan Negeri Pahang dilaporkan meluluskan kerja perlombongan di sekitar Tasik Chini di Pekan kepada sebuah syarikat.

Tasik Chini dan kawasan sekitarnya diiktiraf sebagai tapak rizab biosfera UNESCO pada 2009.


Shahidan, Ismail diisytihar secara rasmi calon PN Arau dan Maran

Perikatan Nasional (PN) malam tadi (3 November 2022) secara rasmi mengisytiharkan Menteri Wilayah Persekutuan yang juga Ketua UMNO Bahagian Arau, Datuk Seri Shahidan Kassim, akan mempertahankan kerusi Parlimen Arau dalam Pilihan Raya Umum Ke-15 (PRU-15) pada 19 November ini.

Pengumuman rasmi itu dibuat Timbalan Pengerusi Perikatan Nasional yang juga Presiden PAS Tan Sri Abdul Hadi Awang pada majlis perisytiharan calon-calon PN yang akan bertanding di kerusi Parlimen Terengganu, yang diadakan di Masjid Rusila, Marang.

Shahidan yang juga penyandang kerusi Parlimen Arau sebelum ini digugurkan oleh UMNO.

Turut diisytiharkan ialah calon PN bagi Datuk Seri Ismail Abdul Muttalib yang akan bertanding di Parlimen Maran, Pahang. Beliau yang juga Timbalan Menteri Perumahan dan Kerajaan Tempatan turut digugurkan daripada senarai calon UMNO/BN.

Pada majlis itu, PAS memperkenalkan lapan calon Parlimen yang mewakili PN yang menggunakan simbol bulan.

Berikut adalah calon PN Terengganu:

P33 Besut
Datuk Che Mohamad Zulkifly Jusoh (muka baharu)

P34 Setiu
Shaharizukirnain Abd Kadir (Penyandang)

P35 Kuala Nerus
Datuk Dr Alias Razak (muka baharu ADUN Bukit Tunggal)

P36 Kuala Terengganu
Datuk Ahmad Amzad Hashim (Penyandang)

P37 Marang
Tan Sri Abdul Hadi Awang (Penyandang)

P38 Hulu Terengganu
Datuk Rosol Wahid (Penyandang)

P39 Dungun
Wan Hassan Mohd Ramli (Penyandang)

P40-Kemaman
Che Alias Hamid (Penyandang)

Calon Perikatan Nasional bagi kerusi Parlimen Terengganu yang akan bertanding menggunakan logo PAS.


Diskriminasi terhadap negeri PN amalan politik lapuk: MP Machang

Amalan mengetepikan layanan terhadap kerajaan negeri yang diperintah parti lain yang tidak sama dengan daripada Kerajaan Pusat adalah gaya politik lapuk, kata Ahli Parlimen Perikatan Nasional (PN) Machang, Wan Ahmad Fayhsal Wan Ahmad Kamal, sambil percaya rakyat tidak bodoh menilai tindakan itu.

Berbeza dengan negeri-negeri ‘Kerajaan Madani’, beliau berkata, Kerajaan Pusat boleh pula menyalurkan bantuan dan peluang untuk membangun infrastruktur masing-masing yang sekali gus membuka peluang peningkatan ekonomi.

“Kenapa ada perbezaan sebegini? Bukankah ini jelas satu percubaan menghukum dan menindas negeri-negeri yang mengundi Perikatan Nasional? Kenapa ada perbezaan darjat dari segi layanan dan tata kelola pengagihan peruntukan?

“Ini gaya politik lapuk. Rakyat tidak bodoh dalam menilai. Hentikan diskriminasi kepada negeri-negeri yang ditadbir Pembangkang.

“Benda baik untuk negeri-negeri Melayu pun cuba dipolitikkan. Jangan nafikan hak pembangunan negeri-negeri ini biarpun berbeza politik,” tegas beliau malam tadi (28 Februari 2023) sebagai mengulas salah faham kenyataan awalnya sebelum ini.

Menurutnya, dalam hantara di Facebook beliau pada 25 Februari lalu dengan tajuk ‘Negeri-negeri Melayu masih dinafikan hak untuk membangun’, beliau mempersoalkan berkenaan hak pembangunan Terengganu dan Kelantan, bukan mempersoalkan jumlah bajet yang diberikan Kerajaan Pusat kepada negeri.

Wan Ahmad Fayhsal yang juga Ketua Armada Bersatu Malaysia berkata hak membangun yang dimaksudkannya adalah dalam kerangka memberi kebenaran dan kelulusan dalam membangunkan infrastruktur dalam kawasan jajahan tanah negeri termasuklah royalti minyak, lapangan terbang, pelabuhan dan hak-hak lainnya.

“Dalam hantaran tersebut juga, saya langsung tak sentuh isu belanjawan sepertimana kita tahu jumlah belanjawan yang diperuntukan kepada kerajaan negeri Kelantan adalah sebanyak RM351 juta, namun ini adalah ‘hak kerajaan negeri’ seperti yang termaktub dalam Perlembagaan Persekutuan Fasal 82, 92 dan 109.

“Belanjawan kepada setiap negeri adalah suatu kewajipan yang harus diberi oleh kerajaan pusat, bukanlah sesuatu yang patut dibanggakan.

“Yang dipersoalkan kini ialah mengapa “double standard” cakap tak serupa bikin dalam soal memberi peluang dan hak untuk negeri-negeri ini membangun. Mereka ada pelan dan perancangan yang dirangka oleh kerajaan negeri untuk menambah hasil mahsul kerajaan negeri dan untuk rakyat tetapi Belanjawan 2023 ini memberi layanan yang tidak setimpal.

“(Sedangkan) Pulau Pinang (negeri PH-DAP) diberi lebih dukungan untuk membangun dan menaik taraf lapangan terbang, tetapi Kedah yang berpotensi maju lebih pesat melalui lapangan terbang antarabangsa Kulim yang dirancang dan dibina dengan dana swasta, pun disekat.

“Negeri-negeri lain kerajaan Malaysia Madani boleh pula salur peruntukan kepada kerajaan negeri masing-masing; akan tetapi untuk negeri-negeri yang rakyatnya majoriti mengundi Perikatan Nasional tidak disalurkan kepada kerajaan negeri atas alasan-alasan tidak munasabah,” katanya.


Tanah runtuh: Lebih 200 penduduk kena pindah

Lebih 200 penduduk melibatkan 48 rumah di Taman Bukit Permai 2, Ampang diarah mengosongkan kediaman mereka susulan terdapat rekahan tanah yang dikhuatiri menyebabkan pergerakan tanah di lokasi kejadian tanah runtuh itu.

Pegawai Daerah Hulu Langat Dr Ani Ahmad berkata arahan mengosongkan kediaman itu adalah serta-merta bagi memberi ruang kepada pihak berkuasa melakukan kajian terperinci, lapor Bernama.

“Sebanyak 48 rumah di empat lorong diarah untuk dikosongkan bagi mengelak kejadian tidak diingini berlaku memandangkan keadaan cuaca tidak menentu ketika ini.

“Kami ada menyediakan pusat pemindahan sementara (PPS) di Dewan Orang Ramai Majlis Perbandaran Ampang Jaya (MPAJ) yang terletak berhampiran dengan lokasi kejadian,” katanya pada sidang media di lokasi kejadian di sini hari ini.

Ani berkata setakat ini tiada mangsa tinggal di PPS berkenaan kerana ada yang memilih untuk tinggal di rumah saudara, hotel dan inap desa berdekatan.

Namun, katanya PPS berkenaan sentiasa dibuka kepada penduduk yang mahu tinggal sementara di sana.

Ani berkata satu pusat pengurusan bencana daerah melibatkan kerjasama beberapa agensi antaranya MPAJ; Jabatan Kerja Raya; Polis Diraja Malaysia; dan Jabatan Bomba dan Penyelamat diwujudkan bagi merangka strategi lebih teratur dalam mengendalikan kejadian itu.

“Setakat ini kerja-kerja pembersihan tidak boleh dilaksanakan kerana perlu melihat aspek kestabilan cerun berkenaan,” katanya.

Kejadian tanah runtuh di Taman Bukit Permai 2, Ampang pada 5.54 petang semalam meragut empat nyawa dan menyebabkan seorang cedera ringan selain menyebabkan 15 rumah serta 10 kenderaan rosak.


Pemilik premis disyor semak status Covid-19 pengunjung

Pemilik premis, terutama di tempat berisiko tinggi seperti restoran disaran menyemak status risiko Covid-19 pengunjung menerusi aplikasi MySejahtera, kata Menteri Kesihatan Khairy Jamaluddin.

Beliau berkata tindakan itu bagi memastikan individu dengan status ‘High Risk’ (Risiko Tinggi) pada aplikasi MySejahtera iaitu kes positif Covid-19 dan individu yang diberi arahan Perintah Pengawasan dan Pemerhatian (HSO), tidak dibenarkan masuk ke premis tersebut, lapor Bernama

Menurut Khairy, jika status pengunjung didapati berisiko tinggi, tindakan penguatkuasaan boleh dikenakan mengikut Akta Pencegahan dan Pengawalan Penyakit Berjangkit 1988 (Akta 342) kerana gagal mematuhi peraturan ditetapkan selain mendatangkan risiko kepada orang ramai.

“Seperti di pusat beli-belah yang mempunyai banyak pintu…tidak perlu (semak status pengunjung di setiap pintu) tetapi kita sarankan pemilik premis ataupun pasukan penguat kuasa melakukan semakan status risiko pengunjung secara rawak.

“Saya minta kepada orang ramai, apabila pemilik premis minta untuk menyemak profil mereka, bagilah kerjasama kepada pemilik premis, jangan tidak mahu tunjuk. Ini untuk keselamatan semua orang, kita dalam proses peralihan,” katanya.

Beliau berkata demikian kepada pemberita selepas Majlis Menandatangani Memorandum Persefahaman (MoU) antara Clinical Research Malaysia (CRM) dan Inisiatif bagi Ubat Untuk Penyakit yang Diabaikan (DNDi) di sini hari ini.

Turut hadir, Ketua Pengarah Kesihatan Tan Sri Dr Noor Hisham Abdullah, Timbalan Ketua Pengarah Kesihatan (Penyelidikan dan Sokongan Teknikal) Datuk Dr Hishamshah Mohd Ibrahim dan Pengarah Pejabat Asia Tenggara DNDi Jean-Michel Piedagnel.

Mengenai majlis itu, Khairy berkata Kementerian Kesihatan (KKM) berhasrat untuk meneruskan usaha dalam memantapkan persediaan terhadap wabak denggi serta menyingkirkan penyakit endemik itu menjelang 2030.

“Saya harap lebih banyak usaha dan sokongan dapat diberi kepada penyakit yang diabaikan terutama penyakit tropika seperti denggi memandangkan penyakit itu tidak mendapat tumpuan sewajarnya kerana tidak berlaku di negara kaya, tetapi di negara seperti Asia Tenggara, Afrika dan lain-lain.

“KKM berminat untuk meneruskan perkongsian sedia ada dengan DNDi yang telah menerajui teladan dalam mewujudkan rawatan Hepatitis C yang selamat, berpatutan dan berkesan, yang diperoleh melalui usaha kerjasama antara negara membangun, termasuk Malaysia,” katanya.

Sementara itu, dalam majlis lain, Khairy turut menyaksikan penyerahan dan pengagihan 400 pek juadah berbuka puasa daripada Pengarah Urusan Kumpulan Pharmaniaga Berhad (Pharmaniaga) Datuk Zulkarnain Md Eusope kepada Pengarah Hospital Kuala Lumpur (HKL) Datin Paduka Dr Rohana Johan di HKL.

Turut hadir menerima pek juadah berkenaan ialah kakitangan Jabatan Kecemasan dan Trauma HKL.

Penyerahan juadah itu sebagai penghargaan Pharmaniaga kepada kakitangan beberapa hospital awam dan ibu pejabat polis daerah di Lembah Klang menerusi Program Hero Ramadan.


KJ dilantik Naib Presiden Persidangan Kesihatan Sedunia Ke-75

Menteri Kesihatan Khairy Jamaluddin dilantik sebagai Naib Presiden Persidangan Kesihatan Sedunia (WHA) ke-75 yang akan diadakan di Geneva, Switzerland pada 22 hingga 28 Mei tahun depan

Khairy menerusi ciapan Twitter beliau yang menzahirkan ucapan terima kasih atas pemilihannya itu berkata suara Pasifik Barat akan dibawa ke persidangan dunia itu nanti.

“Terima kasih kepada semua negara @WHOWPRO kerana sebulat suara memilih Malaysia sebagai Naib Presiden WHA 2022. Kami akan membawa suara Pasifik Barat ke perhimpunan dunia itu khususnya mengenai prinsip ekuiti, solidariti dan akauntabiliti,” katanya memetik laporan Bernama.

Sementara itu, Ketua Pengarah Kesihatan Tan Sri Dr Noor Hisham Abdullah berkata pelantikan sebagai Naib Presiden WHA itu merupakan satu penghormatan besar kepada Malaysia dan ia akan menjadi peluang untuk meneruskan peranan lebih besar dalam arena kesihatan global.

“Hari ini, saya dengan sukacitanya mengumumkan bahawa Mesyuarat Jawatankuasa Serantau bagi Pasifik Barat (WPRCM) Pertubuhan Kesihatan Sedunia (WHO) ke-72 di Himeji Jepun, Menteri Kesihatan Khairy Jamaluddin telah dipilih sebulat suara oleh negara anggota Pasifik Barat sebagai Naib Presiden WHA ke-75.

“WHA terdiri daripada 194 negara anggota dan merupakan badan pembuat keputusan tertinggi WHO. Malaysia diberi pengiktirafan sewajarnya berdasarkan peranan aktif menerusi platform kesihatan global dalam WHA ke-69 pada 2015 dan sekali lagi pada WHA ke-75 tahun hadapan mewakili semua 37 negara anggota dari rantau Pasifik Barat,” katanya dalam kenyataan menerusi Facebook hari ini.

Dr Noor Hisham berkata Malaysia juga dilantik sebagai lembaga eksekutif WHO dari 2021 hingga 2024.


Ismail Sabri pertikai akta baharu 3R, dibimbangi ikat kebebasan bersuara

Bekas Perdana Menteri, Datuk Seri Ismail Sabri Yaakob melahirkan kembimbangan undang-undang baharu berkaitan agama, kaum dan institusi diraja (3R) yang bakal digubal kerajaan akan mengikat kebebasan bersuara di negara ini.

Beliau juga bimbang ia akan menyekat kebebasan bersuara khususnya terhadap pihak media dalam pelaporannya sebagai mata dan telinga rakyat untuk kerajaan mentadbir lebih baik.

“Baru-baru ini, Menteri di Jabatan Perdana Menteri (Undang-Undang dan Reformasi Institusi), Datuk Seri Azalina Othman Said berkata kerajaan akan mengkaji kerelevanan undang-undang sedia ada selaras perkembangan semasa susulan peningkatan kes provokasi membabitkan 3R.

“Soalnya, perlukah undang-undang baharu berkaitan 3R diperkenalkan? Apakah undang-undang baharu ini akan menjamin kebebasan untuk terus bersuara dan tidak ada manipulasi oleh pemerintah?.

“Undang-undang baharu ini dibimbangi akan mengikat kebebasan bersuara, khususnya pihak media bagi memberi laporan terbaik kerana mereka mata dan telinga rakyat untuk kerajaan mentadbir dengan lebih baik,” katanya dalam kolum ‘Jalar Fikir’ yang disiarkan Utusan Malaysia, hari ini.

Bulan lalu, Azalina dilaporkan berkata kerajaan sedang mengkaji untuk menggubal akta baharu, yang mungkin dinamakan Akta Negara dan Bangsa bagi menghukum pihak mempermainkan isu 3R.

Namun beliau akui beberapa akta seperti Akta Media dan Cetak 1984 serta beberapa seksyen dalam Akta Komunikasi dan Multimedia 1998 perlu teliti semula.

Malah kata Ismail dalam pertemuannya dengan pengamal media baru-baru ini, mereka melahirkan kembimbangan terhadap perkara itu.

“Saya percaya pengamal media memiliki self censorship dalam isu-isu sensitif demi memastikan keamanan negara,” katanya.

Beliau turut mengingatkan kerajaan agar bersedia menghadapi ledakan digital terutama melalui media sosial yang menyebabkan wujudnya golongan seperti pempengaruh (influencer) dan laskar siber (cybertrooper).

Tambahnya, sebelum 2018 ada pihak menggunakan laskar siber menyerang kerajaan namun tiada tindakan dikenakan terhadap mereka berbeza dengan sekarang yang menyaksikan pengguna media sosial disekat kerana tidak sealiran dengan kerajaan.

Katanya, sekatan terhadap akaun media sosial pemimpin tertentu yang tidak sealiran dengan pemerintah sering kedengaran dan tindakan itu mengongkong hak serta kebebasan bersuara yang tidak wajar sama sekali.

“Sekiranya wujud unsur fitnah atau tohmahan sehingga mengancam ketenteraman awam, heret individu terbabit ke muka pengadilan melalui undang-undang sedia ada,” katanya.


Sinovac dan Kemboja tandatangani MoU pembotolan vaksin

Sinovac Biotech dan syarikat perkilangan ubat-ubatan Kemboja menandatangani Memorandum Persefahaman (MoU) Kerjasama Pembotolan Vaksin Covid-19 serta Perjanjian Pembelian dan Pembekalan Vaksin Covid-19 pada Rabu.

Majlis yang diadakan secara maya itu turut diserikan dengan kehadiran Duta China ke Kemboja, Wang Wentian dan Menteri Kesihatan Kemboja, Mam Bunheng, lapor Bernama.

Wang dalam ucapannya berkata sejak penularan wabak, China dan Kemboja berganding bahu dan saling membantu, satu contoh kerjasama baik di peringkat antarabangsa untuk menangkis wabak.

Pada Mac, pemimpin kedua-dua negara merancang pelan baharu untuk mendorong pembentukan komuniti berkongsi nasib yang strategik, sekali gus mencerminkan hala tuju perkembangan bilateral.

“MoU dan perjanjian yang ditandatangani kali ini akan menyediakan asas yang kukuh bagi pembinaan kilang pembotolan dalam kerjasama selanjutnya.

“Perusahaan kedua-dua pihak diharap mengintensifkan kerjasama, mempercepat penyiapan produk, dan secepat mungkin memastikan kilang terbabit dapat memberikan manfaat kepada rakyat Kemboja, di samping menyumbang kepada pembentukan komuniti berkongsi nasib yang lebih signifikan,” kata Wang.

Sementera itu, Bunheng pula mengucapkan tahniah dan menyambut baik kesepakatan berkenaan.

Jelas beliau, Kemboja mampu membotolkan vaksin dengan rujukan China dan senarai penggunaan kecemasan Pertubuhan Kesihatan Sedunia (WHO), untuk memenuhi permintaan rakyat dan warga asing di Kemboja.

Bunheng berkata Kemboja akan membeli vaksin keluaran kilang berkenaan untuk kegunaan domestik dalam tempoh tiga tahun lagi.

Beliau turut menyifatkan usahasama syarikat Kemboja dengan Sinovac Biotech itu mampu memastikan kelestarian produk berkenaan.


Bekas MB Pahang akui kata UMNO ‘sudah hendak bungkus’: Laporan

Tan Sri Adnan Yaakob mengesahkan berhubung kenyataannya ‘UMNO sudah hendak bungkus’ yang tular baru-baru ini semasa bertembung dengan Pengerusi Perikatan Nasional (PN), Tan Sri Muhyiddin Yassin di mahkamah baru-baru ini.

Pemimpin veteran UMNO dan juga bekas Menteri Besar Pahang itu dilaporkan sebuah portal berkata kenyataan tersebut merupakan suara kebanyakan rakyat dan tidak peduli jika terdapat pihak yang tidak berpuas hati terhadapnya.

“Saya menjadi wakil rakyat selama lapan penggal. Ini semua takdir Allah belaka. Arwah ayah saya pernah menjadi Ketua UMNO cawangan, Ketua Penerangan UMNO Bahagian dan Setiausaha UMNO Bahagian.

“Alhamdulillah, saya terdedah awal kepada politik UMNO sejak kecil. Apa yang saya sebutkan dalam video itu adalah suara terbanyak rakyat. Kalau ada yang marah dan ada yang suka, ia bukan urusan saya.

“Saya anggap ia ada hikmahnya. Para ulamak pernah berkata: “Tidak bergerak sebutir zarah melainkan dengan izin Allah,” kata Adnan menurut laporan MalaysiaGazette.

Portal itu mendakwa melihat pesanan WhatsApp.

Terdahulu, Adnan menyertai bekas kepimpinan UMNO yang menggambarkan prestasi parti itu kian menjunam susulan kekalahan teruk pada Pilihan Raya Negeri (PRN) lalu.

Dalam satu video berdurasi 25 saat yang tular semalam, beliau yang dikenali sebagai Tok Nan mengatakan, “UMNO pun dah nak bungkus dah, bungkus lipat. Banyak ceritanya”.

Menurut Adnan, dialog ringkas itu dikeluarkan ketika beliau terserempak dengan Muhyiddin di Kompleks Mahkamah Jalan Duta.

“Saya ke Mahkamah Tinggi Kuala Lumpur mengikuti perbicaraan 1MDB, Datuk Seri Najib. Sebagai chambering student proses cross-examination ini sangat penting. Tengah hari saya keluar untuk ke Bangsar ada temu janji makan.

“Semasa keluar, Tan Sri Muhiyiddin juga keluar dari Mahkamah Tinggi satu lagi selesai kes defamation suit beliau terhadap Datuk Puad Zarkashi.

“Saya bersalam dengan Tan Sri Muhiyiddin. Saya kata kepada beliau ‘UMNO ni bungkus dah, bungkus lipat. Ia bukan kenyataan akhbar tetapi dicuri rakam dan direkod oleh petugas media,” jelasnya kepada satu kumpulan WhatsApp.

Adnan turut menjelaskan beliau telah terdedah kepada UMNO ketika berumur sembilan tahun dan turut membantu kempen Pilihan Raya Umum 1964 semasa berumur 14 tahun antara tugas termasuk membawa alat kempen dan mengepam lampu gasolin.

Beliau menjadi ahli UMNO semasa berumur 19 tahun dan dipilih sebagai wakil rakyat semasa berumur 36 tahun dan menjadi ketua bahagian semasa berumur 37 tahun.

Pada usia 40 tahun, beliau menjadi Ahli Exco Kerajaan Negeri Pahang dan dilantik sebagai Menteri Besar semasa berumur 49 tahun.

Beliau bersara sebagai Menteri Besar semasa berumur 68 tahun dan bersara sebagai wakil rakyat pada usia 72 tahun.

Pada PRN lalu UMNO hanya menang 19 kerusi daripada 108 kerusi yang ditandingi.


Terdapat jemaah umrah dijangkiti Omicron tak suntik sebarang vaksin: Khairy

Kementerian Kesihatan Malaysia (KKM) mendedahkan terdapat jemaah umrah yang dijangkiti varian Omicron tidak menerima sebarang vaksin dan dibenarkan pergi mengerjakan ibadah itu.

Sebanyak 14 peratus daripada 122 jemaah umrah yang dijangkiti varian Omicron tidak menerima sebarang vaksinasi, kata Menteri Kesihatan Khairy Jamaluddin Abu Bakar.

Jelasnya, perkara itu akan disiasat bagaimana kebenaran boleh dilepaskan kepada mereka untuk mengerjakan umrah dalam keadaan mereka tidak divaksinasi.

“Berdasarkan siasatan awal Kementerian Kesihatan, jemaah umrah, kita dapati 122 dijangkiti varian Omicron, 14 peratus daripadanya tiada vaksin, di sini ada ketidakpatuhan, hanya mereka yang divaksin sepatutnya dibenar menjalani ibadah umrah.

“Perkara ini akan kita bincang dengan pihak berkepentingan termasuk agensi pelancongan berhubung kepatuhan dan syarat yang telah ditetapkan,” katanya semasa sidang akhbar hari ini.

Selain itu Khairy turut berkata, semakan akan dibuat sama ada 14 peratus yang tidak divaksin itu mempunyai masalah kesihatan ataupun mempunyai alasan lain.

Beliau juga mendedahkan KKM meramalkan kes Covid-19 dijangka melonjak sehingga 15,000 jika tiada tindakan seperti sekatan sementara mengerjakan ibadah umrah dengan segera.

Dalam perkembangan lain, Khairy mengumumkan kerajaan akan menangguhkan kebenaran mengerjakan ibadah umrah selama sebulan berkuatkuasa pada 8 Januari ini.


Polis rampas dadah RM2.52 juta, tahan tiga lelaki

Polis Kelantan menahan tiga lelaki serta merampas 252,000 biji pil yaba bernilai RM2.52 juta dalam serbuan di Kota Bharu dan Bachok, Isnin lalu.

Pemangku Ketua Polis Kelantan Datuk Muhamad Zaki Harun berkata serbuan pertama dilakukan di kawasan parkir sebuah kedai makan di Kampung Jelujok Banggu, di Kota Bharu, kira-kira jam 3 petang, yang membawa penahanan terhadap tiga lelaki warga tempatan berusia antara 27 hingga 33 tahun.

“Ketika kejadian anggota bertugas mendekati dua suspek yang menaiki kereta jenis Honda Jazz, yang ketika itu sedang berurusan dengan lelaki lain berusia 33 tahun yang menunggang motosikal jenis Honda Icon.

“Pemeriksaan pada kenderaan menemui satu kotak berisi 14 bungkusan plastik, yang mana di dalamnya mengandungi pil kemerahan sejumlah 84,000 biji pil yaba pada bungkusan terbabit yang dipercayai untuk pasaran seluruh Kelantan,” katanya pada sidang media di Ibu Pejabat Polis Kontinjen (IPK) Kelantan, Kota Bharu, hari ini.

Muhamad Zaki berkata, penahanan itu kemudian membawa kepada serbuan kedua di rumah salah seorang suspek di Kampung Takang, dekat Tawang di Bachok, dan 168,000 lagi pil yaba bernilai RM1.68 juta ditemukan.

“Semua pil kuda berkenaan ditemukan dalam kotak yang diletakkan di atas kabinet dapur rumah.

Ketiga-tiga suspek ditahan reman selama tujuh hari bermula 28 Jun sehingga 4 Julai untuk siasatan lanjut mengikut Seksyen 39B Akta Dadah Berbahaya 1952,” katanya.

Beliau berkata ujian air kencing mendapati dua daripada suspek positif dadah jenis methampethamine.


Kerajaan ‘kakistokrasi’ dan angkuh perlu ditolak, kata Sanusi

Pengundi di enam negeri perlu menolak kerajaan yang disifatkan sebagai ‘kakistokrasi’ dan angkuh pada Pilihan Raya Negeri (PRN) yang akan berlangsung Ogos nanti.

Pengarah Pilihan Raya Perikatan Nasional (PN), Datuk Seri Muhammad Sanusi Md Nor menyifatkan kerajaan campuran dipimpin Datuk Seri Anwar Ibrahim sebagai dipimpin oleh individu paling lemah apabila gagal menangani pelbagai isu sehingga membebankan rakyat, malah terpaksa bergantung nyawa kepada seorang timbalan yang menghadapi 47 kes mahkamah.

“Semalam kita perkenalkan istilah ‘kakistokrasi’, ‘government by the worst people’…. Dan ini sedang terjadi sekarang ini, kegagalan-kegagalan Anwar Ibrahim dan seluruh kerajaan Pakatan Harapan (PH)-BN (Barisan Nasional) adalah orang paling lemah membentuk kerajaan.

“Zahid (Datuk Seri Ahmad Zahid Hamidi) dari segi manipulasi kerusi ahli-ahli Parlimen untuk berada dalam kerajaan untuk menyelamatkan kes-kes rasuah.

“Anwar lemah dari segi tekanan oleh DAP untuk menurut semua kehendak DAP kerana DAP ada 40 kerusi berbanding PKR ada 31 kerusi,” katanya dalam Sesi Khas yang disiarkan dalam Facebook TVPAS malam tadi.

Untuk rekod, Anwar melantik Zahid yang masih berdepan kes mahkamah sebagai Timbalan Perdana Menteri sebaik menjadi ketua kerajaan.

Menurut Sanusi lagi, kerajaan campuran sekarang juga dilihat angkuh apabila penjawat awam kerajaan menjadi mangsa dipergunakan untuk kepentingan politik parti yang sedang memerintah.

“Yang kedua adalah campur tangan ahli-ahli politik dalam pentadbiran awam yang tidak sepatutnya berlaku… Saya yakin semua kakitangan awam di semua kementerian pada ketika ini perasaan mereka kembali ke zaman 2018-2020 lalu.

“Kerana pada waktu itu penghormatan kepada kakitangan awam berada pada situasi bawah sekali… Kerja-kerja yang sepatutnya dilaksanakan oleh kakitangan awam itu diambil alih oleh jentera parti yang menggunakan seluruh jentera agensi dan jabatan ini untuk kepentingan parti masing-masing,” ujarnya lagi.

Lebih malang lagi menurut Sanusi, ketika negara dan rakyat sedang berdepan krisis berdepan kenaikan kos sara hidup, Anwar lebih sibuk untuk berpolitik dan menyampaikan ceramah dalam program kempen-kempennya.

“Saya rasa rakyat Malaysia perlu buat desakan, ketika kita sedang menghadapi krisis yang semakin hari semakin parah nampaknya Menteri Kewangan mengelak untuk mengambil tanggungjawab itu.

“Sebaliknya lebih berminat untuk menyampaikan ceramah dan di semua ceramah itu diambil kesempatan itu untuk melancarkan kempen bagi menghadapi PRN peringkat negeri dan melontarkan propaganda,” katanya lagi.

Sanusi menggesa agar pengundi di enam negeri menggunakan kesempatan pada PRN untuk menghentikan penipuan yang sedang dilakukan oleh kerajaan kakistokrasi ketika ini.

“Kita bekerja bersungguh-sungguh untuk menghadapi enam PRN ini bagi kita hantar satu referendum kepada rakyat Malaysia bahawa enam negeri ini menolak Anwar dan seluruh kakistokrasi yang sedang memimpin negara kita,” tegasnya.